Q=10	C=9	SS=1	LS=0	PS=0	DC=0	LC=0	SD=0	BS=19	G0=294	G1=150	G2=54	DLID=ber_Latn	BODY=Numéro 8 Septembre 2001\n1)_Le texte en prose: Tukkist seg ungal « tagrest urɣu »\n2)_La conférence: Tasekla tamaziɣt iḍelli d wass-a\n3)_La biographie:Taos-Marguerite Amrouche, une vie, une voie, une voix par Mustapha Atmani\n4)_Le poème : Teqqim tessuddum tili-s\n5)_Adresse de messagerie électronique\n6)_ La cyberlibrairie\nTagrest urɣu : Ixf I\nSeg-mi i d-kecmen akal n At-Yeǧǧer, adfel yenna-d ma n-teṭtfeḍ. Nniqal d asxiclew kan, tura ata-n amzun d ibidiyen i d-iɣellin, simmal ţţalin adrar, simmal yeddal wakal, d tineccarin n taduṭ i d-yeţţarew. Iḍarren tura terza-d fell-asen taẓayt, d aldun kan i zzuɣuren : aten-ad sin isurifen ɣer zdat, asurif yedda di rrayaɛ. Limer mačči d ɛeggu ɛyan, akal ibezgen yerna-yas wedfel ar-d ggalen ar d aḍar i ţţakren ɣer deffir, wiss ma d tuggdi neɣ d ulawen i d-yennan kra.\nWin yezwaren i d ameqqran-nnsen, amecwar gar-as d wid i d-yeddan yid-es. D neţţa i sen-yezwaren. Aten-ad wa deffir wa, gan azrar am tweḍfin di tsawent, acu kan tiweḍfin d tiberkanin yerna ţţawint ţţarant tagella deg imawen, nutni simmal simmal ţţimlulen yiwen webrid i ţţawin, d uzzal i bubben mačči d uffal neɣ d tagella.\nAɛrur ibubb, ul ẓzay, aḍar deg wedfel la-yessuruf. D tuggdi.\nAbɣas mačči d win i-wumi ḥman idammen, ayen i d-yusan a-t-iqazem fiḥel ma tergagi taɣma, aɣesmar yeqqur, agecrir ibedd, ayen i d-yusan yebna fell-as. Ɣas yeţruẓ ur ikennu. Amdan yebnan s ddkir mačči s teksumt, mačči d amdan, mmi-s n wergaz d tmeṭtut d tasa d idammen !\nAbɣas, d win tdel tuggdi s yifer-is usbik, aẓayan, terra tillas zdat wallen, tagecrirt tulwa, aɣesmar la-yeţţinig iman-is, tasa tebɣa ad d-teffeɣ dayenni, yeẓra ayen i t-yurǧan ahat d ilili ahat d inig aneggaru winna ur d-ngellu s tuɣalin, maca yezga yessuruf, yezga iteddu, akken i s-tehwa teffeɣ.\nAbɣas d win iḥulfan i tuggdi tugar tiɣemdin mačči yekna-yas. Abɣas d win yuggaden ɣef uqerru-s neţţa iɛemmed, ɣas ɛzizet tudert yella wayen i ţ-yugaren, ɣas ɛzizit umeslay d unecreḥ yella wayen i ten-yugaren. Ayen aɛni yella win yufan tiẓeṭ yeggumma-ţ ? Ayen aɛni yella win yugin ad yili akken i s-yehwa, ad yawi abrid s talwit ? Yak ulac win yufan rrbeḥ yugi-t, anagar ibki zdat lǧefna n sesku ! Aɛni yella win ye¥rwan tarwa d imawlan, i-mi akka ata-n la-yeţţegririb di tẓegwin, deg umur ad yeqqim yid-sen nnig ukanun ad yeẓzizen, cwiṭ d ameslay cwiṭ d asefled.\nNeţţa tura wid aɛzizen amzun yerra tablaṭ fell-asen, nutni daɣen ahat uysen-t, dayen rran-t di tesga n tasa anida ur ţ-yesmunddul.\nYeǧǧa-ten akken ɣer deffir, ɣas ur uklalen ass-a yurew-asen-ed lihana, azekka ahat ar-a sen-ed-yernu d imeṭtawen.\nDeg wussan n tegrest akka am wass-a, anwa ar-a sen-ed-izedmen ? Tusa-d nnig yiɣil-is, yella wayen i ten-yugaren. Ula d tasa i-wumi-ţ ma d ddell kan ar-a d-tagem ?\nAta-n ass-a ger idurar d izuɣar, ger tudert d tmeţţant, ɣas aḍar iteddu ul ineddu, ur yeẓra melmi ar-a sen-tbedd tikli ad yegzem wemrar wuɣur tcudd tudert yellan. Neţţa iɛemmed ; ɣas akka ɣer berra amzun tduz tasa, s-sya ɣer da tezga tessebraq-ed, teţţergigi-d, teqqar-as-ed : « A kečč i yi-ixedmen akka ! Amek armi i yi-tegreḍ deg tegniţ am ta, nekk yessaramen lehhu tura bḍiɣ d wayen urweɣ, la-ţquddureɣ rennuɣ, cedhaɣ taḍsa d umeslay ?»\nAnsi i s-ed tekka neţţa yekka-yas ansi nniḍen, amɛabber yezga gar-asen, Salem mačči tengugi nniyya-s.\nTura dayen ǧǧan azaɣar, d tiwririn i la-ţţalin, mraw i d-igan tarbaɛt, d azrar n warraw n tmeṭtut i la-inebbcen di tsawent. Tugeţ deg-sen knan si tɛakkemt yeggten. Ddurt, ur yekkis yiwen wass anagar d tikli, metwal asammer i d-uɣalen. Mmuggren at tlisa ad d-awin amur-nnsen deg leslaḥ. Skud yufrar usigna deg igenni, deg uzal gganen, deg yiḍ teddun. Nutni di lqaɛa, timucarin deg igenni. Ass-a, aɣemɣum i d-yeɣlin idel tamurt, yeffer-iten ɣef yir tiṭ ar-a ten-id-iwalin. La-teddun ddaw laɛnaya-s. Inig n webrid-a mačči d win n menwala.\nD Salem i d ccif-nnsen, neţţa ata-n ur ibubb ara ayen ẓzayen, i-mi tugeţ deg-sen s waṭas i ten-yugar di laɛmer. D yiwen weqcic d asaḥli i s-yennan : « A Si-Salem, ass-a gguleɣ ur teddimeḍ amur-ik, gar-aneɣ ar-a t-nefreq, nekkni taswiɛt-a meẓziyit !» Neɣ ahat ifaq-as i Salem yuẓam !\nYerna taɛekkemt n webrid-a, azal-is meqqer : d timkkeḥyal d waldun i d-wwin yid-sen, deg-mi tikli-nnsen xmat-xmat, tiṭ n wemdan limer d lebɣi mačči ad d-ters fell-asen, ama d aḥbib ama d acenggu limer ufan ulac win ar-a ten-id iwalin. Taguni yal wa s nnuba-s, teffren ɣef inezdaɣ idurar, tuɣdaṭ[i] tikkelt-a ẓran tenza, aten-ad la-ţḥaraben ɣef iqerra-nnsen d tɣawsa i d-wwin yid-sen.\n« Tikkelt-a, teffeɣ tiffeɣt !»\nẓran nzan, seg-mi i d-kecmen tamaṭ-a n tmurt timucarin ur ǧǧant igenni, deg-s la-tezzint am rruḥ ɣef iceṭtiḍen, neɣ iqjan ma sraḥen kra. Aten-ad rran aḍar akken ilaq, asurif-nnsen ma yennul akal, akal ur ilaq ad yecfu fell-as, tili-nnsen tedda d tin n tzemrin tama n wadda, neɣ d tin n tzantin neɣ igedlawen deg idurar, abrid ɣef teddun ur ilaq ad yecfu fell-asen, ma ulac d anagi ar-a d-yarwen kra : ad imel i ucenggu ansi kkan. Agerbuz amzun d lexyal kan, yedda d waḍu la-yeţsuḍun neɣ d tillas i d-iɣellin ! Aten-ad deg yiḍ teddun, deg uzal sggunfuyen.\nƔer imeddukkal-is, Salem d argaz ameqqran, neţţa ahat 35 iseggasen ur-ɛad zemmen fell-as.\nImeddukkal-is d icawraren maḍi, tugeţ deg-sen ur-ɛad i sen-ed-temɣi tamart. Llan kra deg-sen ula d remḍan ur t-bdin : tizzyiwin-nnsen di tmura-nniḍen ur-ɛad ǧǧant urar, timceṭ di lǧib agirru deg uqamum zgan d taḍsa d umerreḥ. Imeddukkal n Salem, d ussan kan i ten-yerran armi aten-ad la-teddun di tẓegwa, la-gezzmen idurar, timucarin nnig iqerra-nnsen la-tezzint, ad ruccent amadaɣ s waldun ma ilaq, dɣa ma d «napalm», yiwen deg-sen ur imennaɛ.\nAsmi yeffeɣ Salem, yeǧǧa tameṭtut d sin warrac, ɣas anagar neţţa i lan d lwali, tiɣri i s-ed-yeɣran ɣer umadaɣ tugar tinna i t-yeţwehhin ɣer wexxam. Ddkir yugar lfeṭta. Amdan tikkwal amummi[ii]-ines itekk-ed nnig tasa, irekkeḍ-it, yeţţarra-t d abrid irezzu ɣur-es, yeţţarra-t d takka, iteddu fell-as.\nSi Fransa kan i d-yerra ɣer umadaɣ qbala, ur yerza ɣer wexxam armi zrin wussan, ma iwala-ten akken d iqeṭtiḍen ulac amallal[iii] fell-asen yuggad ad as-tengugi nniyya, ahat maḍi ad ibeddel rray. Aṭas deg imeddukkal-is akka i teḍra yid-sen : ad d-heggin iman-nnsen, ad d-ṭtfen ţţuɛad d yemsebblen, di taggara ţţuɣalen ɣer deffir ; mačči d tuggdi-nni uggaden neɣ d lqella n umummi, maca tarwa teţţarra izem d ikerri. Mi ten-walan akken tergagi tasa, qquren iḍarren, yekkaw yimi, ul deg yedmaren d aqlaqal.\nDɣa widak ɣas ffɣen, ad qqimen aggur neɣ sin deg umadaɣ, aṭas deg-sen i d-yeţţuɣalen ɣer yexxamen-nnsen, ma ur nzan ara. Ɣas zgan ţţakken-ed afus i umennuɣ ma d amadaɣ dayen ifukk fell-asen.\nIhi Salem si Fransa kan i d-yerra qbala ɣer umadaɣ. Yurǧa armi d asmi yeffeɣ wawal, slan yakk medden i-wakken ad yerzu ɣef wat-wexxam-is. Ass-nni ur-ɛad yuli wass, metwal tafrara i yesṭebteb deg tewwurt n wesqif-is. S lemḥadra yuggad win i s-ed-isellen. Llant tudrin kecmen wid yesnuzuyen, ahat taddart-is daɣen ula d neţţat ur temniɛ ara. Taylalt ma tekcem tagrurt, yak iger yebda-t waṭtan.\nAhat tekcem uruz twekka ! Burekku seg iẓuran i ibeddu ccɣel-is, ad d-yeţţenfufud ddaw wakal, mi s-tfaq tiṭ dayenni !\nLlan wid yeddan d yir abrid, malen tama ucenggu, snuzuyen deg watmaten-nnsen, ɣas cerken idammen, yiwen ddin, yiwet n tmeslayt. Ad tafeḍ yiwen akken i d-tekkrem deg yiwet n lihana, tegrarbem akken teddam ḥafi akken, asemmiḍ d laẓ flan-kken, ass am wass-a yedda d widak i kken-yeslaẓen, d widak i d-yebran i tuggdi d ddel ɣef tmurt.\nAdeggal-is, baba-s n tmeṭtut-is dɣa melmi kan yemmut di Fransa, neţţa i t-yenɣan d ineslem. D argaz l-lɛali ur yuklal lmut-leɣbina.\nMi d-yeffeɣ si lmina, yessared cwiṭ s-syin yerra ɣer lqahwa am neţţa am medden, ad yekkes lxiq n teɣribt neţţa d warraw n tmurt, ass-en dɣa ahat ad yaf win ar-a s-yarun tabraţ i-mi d ssebt tameddit : aṭas n yelmeẓyen, widak yessnen tira, ţţestufuyen ass n ssebt tameddit, acu kan ilaq ad ten-taɛnuḍ send ad zzren di ssekkran.\nMi sekkren, ulac deg-sen laman, tikkwal ur ẓerren ara acu ţţarun, afus yeddmen aɣanim am-wakken yekkes algam yerwel i wallaɣ, acu i sen-yeddan deg uqerru i d-ţceggiɛen di tebraţ . Mačči yiwen dɣa ixdem-as-ţ ! mačči yeffeɣ wawal di taddart bdan medden asḥissef : « Tabraţ n leflani ur tkad amek, awal d aɛrab awal d aqbayli, ziɣ ulac win imenɛen di tissit tamcumt, yerna neţţa meqqer ye¥rwa laɛqel, yerna nniqal d axewni, ata-n ass-a ur yeẓra acu i d-yeqqar di tebraţ. Meskin, di ccaw-is i yebda laɛyub, s leḥram i yaɛna tewser-is ; deg-mi qqaren d imɣaren i tent-yessemɣaren ! Asmi terbeḥ ddunit annect-is i d-ţḥuǧǧun yergazen, tura ata-n yuzen-ed tabraţ ur tewwi ur terri !»\nMedden teţţun : ţţun ur-ǧin yeṭtef ufus aɣanim i tira, ţţun yak d wiyaḍ i s-yeţţarun ! Sbabben-as ayen ur yexdim.\nUccen, yiwen webrid kan i tzerri fell-as.\nSeg wass-en, ur yeqbil i yiwen ad as-yaru ma ur t-yesraḥ ! ma yelleɣ kan tiqit neţţa ad as-iwexxer, neɣ ad as-yini : « Ur ḥareɣ ara, liser liser kan, a mmi, eǧǧ-iţ ar tikkelt-nniḍen.»\nAta-n ass-a daɣen yezwar-ed ɣer lqahwa ad yeccelqef yiwen deg-sen, ad yezwir lbirra ɣur-es. Ziɣ teččur-as, taylewt i d-yugem tenfel ! Dinna i s-teččur, di ţberna ar-a yemmet neţţa yellan d axewni !\nTuɣ yekna ɣer winna i s-yeţţarun ; s wawal amectuḥ i s-yeţmeslay, amar win i s-ed-isellen, lbaḍna ur ilaq ara ad teffeɣ agemmaḍ-in i ṭtabla. Win yeţţarun am weḍbib, ayen i k-yehwan ini-yas-t, ulac lɛib ma yeẓra. Win yeţţarun ulac fell-as lbaḍna, neţţa am-wakken d afus kan, mačči d menwala, imdanen at uqemmuc, at uɣezfan n yiles. D afus kan yeṭtfen aɣanim : ayen i-wumi yesla umeẓzuɣ ɣas yura-t, allaɣ ur t-ikelles ur as-iceffu, iles d tablaṭ, tablaṭ ur tessawal ! Seg wasmi yebda taɣribt, ur-ǧin suffɣen lbaḍna widak yakk i s-yeţţarun.\nTura lqahwa teččur, wid i d-yewwḍen d ineggura ur ufin anida ar-a qqimen, sennden ɣer ukunṭwar, tayeţ ɣer tayeţ , yal wa acu itelleɣ. Neţţa yeṭtef ṭtabla tamezwarut yezzi-d i wezrug s waɛrur.\nMi d-kecmen deg sin yid-sen, yiwen ur igir ɣur-sen tamuɣli, d imsaɣen d aya, am nutni am-widak yezgan snagaren-ed ɣer da. Ama deg iceṭtiḍen, ama deg weglim kaden-ed d inselmen, d at uberkan uqerru. Acu kan, ur d-zwaren ara s sslam neɣ mselxir. Mi tezri taluft kra-nni i d-tessufef tmeţţant la-qqaren akka d wakka, udem-nnsen d ablaḍ, imi-nnsen d imsemmer ; nutni, tideţ , mi d-kecmen yiwen ur igir ɣur-sen tamuɣli, d inselmen am nutni am-wid i d-ufan dinna. Gren ifassen ddaw ibulṭa ziɣ mačči d ţţezḍam, d timkkeḥyal i d-suffɣen.\nImezwura i ten-iwalan ur rwilen ur uggaden, sulin ifassen-nnsen, ɣas d iberkanen uqerru, ɣilen d ibulisen, ad sutren lekwaɣeḍ s-syin ad ruḥen, ibulisen tura uɣen medden yid-sen tannumi. Ɣas akken deg wudem d iceṭtiḍen d inselmen, acu d isem n la «sûreté» i d-yemmekti d amenzu wallaɣ. A ziɣ d wid yeddan d bu-čamar !\nAmenzu deg-sen yebda azenned, aḍeggal n Salem yeɣli ɣef wudem, taldunt terẓa-yas ajgu n waɛrur yeɣli ɣef ṭtabla amzun d tacekkart n tazart, neţţa yellan yeţmeslay i tebraţ , akken i-yewwi yid-es izen-is, yegla s iɣeblan n tmurt. Teǧǧa-t tudert ur yeẓra ansi i s-ed-tekka tyita, yunag si ddunit-a ɣer wanida ur d-yeţţuɣal. Si tebrek ɣer tayeḍ.\nImir kan lqahwa tuɣal d laɛric, arraw n tmeṭtut mrarɣen deg idammen-nnsen, mmuten, tameţţant teddem-iten akken cebbirdu yeddem iferruǧen deg webraḥ. Imessaliyen-nni la-ţḥuccun deg ibabaten, la-ţ¥ḥuccun deg warraw n tmeṭtut, la-ţsastin rennun, ulac tuggdi ɣas i udem n Ṛebbi, ulac aɣiḍi di lɛabd-ines. Izufriyen msakit ɣellin yiwen yiwen, ulac deg-sen win isuɣen, ɣellin am yezgaren, widak yumnen agezzar. S tsusmi, anagar rrɛud n waldun, ulac asuɣu.\nTeɣli tissi terna tayeḍ, armi ɣlin akken llan dinna, mrarɣen deg idammen-nsnen, tugeţ teǧǧa-ten tudert. Ulac win isuɣen, amzun setḥan anwa i sen-ed-isellen, yak akka i yuɣen tannumi d lmal agugam di tɣezza n medden.\nInselmen tekker gar-asen, neɣ d awham-nni wehmen i yesnejlan awal yugi ad d-yali seg ugerjum, qquren yilsawen, ggugmen yimawen. Imir kan tameţţant tegla yis-sen, tudert teffeɣ-iten. Kra n ddqiqat kan, nnig 40 iterrasen i yeɣlin, nnger am-wa ur bnan fell-as. Limer i ẓran akka, yili ur d-teffɣen, yili ur d-ţţasen ɣer da, i-mi tameţţant anida teddiḍ tella, ad mmten meqqar di tmurt, ad ruḥen meqqar s cchada, ad ɣlin meqqar di berra, i tafat, mačči akka di ţberna.\nAṭas deg-sen i d-irewlen ɣer Fransa uggaden ɣef iqerra-nnsen, rewlen ɣef iggumyiten d «les paras», aten-ad bu-čamar ur ten-yezgil. Deg-mi qqaren akken i k-teččur ad temmteḍ, ulac tarewla zdat tacert. Ma tura-yak tmeţţant s waldun, yis-s ar-a temmteḍ ɣas limer ad terreḍ iman-ik di tɣanimt, ma tura-yak tmeţţant s tewser anida i k-yehwa grireb, ahat ula d tiderrit ur k-tekkat .\nLlan wid i d-yeɣlin si tecwawt usefsaf ur ten-yuɣ wara, kkren sfezwin sefḍen cwiṭ takka, amzun kra din ur yeḍra, uɣalen lhan d ccɣel bɣan a-t-faken. Llan wid mi ḥluccgen kan akka cwiṭ, ɣas di tɣerɣert neɣ deg uddaynin, din ar-a qqaren : agerbuz yuɣal d azeqqur, tagella anagar ass-en i ţ-ffẓen.\nSalem, asmi yemmut udeggal-is tuɣ aṭas seg wasmi yeffeɣ. Mi yesla d amessali i t-yenɣan am-wakken ur yewhim ara. Iseggasen yella di Fransa, mačči abrid neɣ sin i ten-id-yufa mgal-is : nutni yennan ad yeffeɣ uRumi aten-ad tura ddan yid-es, la-neqqen deg watmaten-nnsen. Akken i s-ixemmem ur as-yufi ixef-is, amek armi uɣalen tura la-kkaten ameṣmar deg waɛrur-nnsen, amdan ziɣen d tideţ tikkwal yugar tata, mačči yiwen wudem kan i ɣur-es, mačči yiwen webrid i yeţţawi, amdan tikkwal am wedrar ansi i s-tekkiḍ d asawen.\n« Ayen ɣef grarben iḍelli tura ata-n ass-a la-t-serɣayen, mekknen times i tzeqqa, rran tagmaţ d qeḍran ! acenggu nnuɣen iḍelli, winna i ten-id-yenfan, winna i ten-yegren ɣer leḥbus, winna i ten-iɛessren, winna i ten-yerran d ulac, ass am wass-a ddan yid-es mgal atmaten-nnsen. Bḍan iderman, baba-s ur t-yaɛqil mmi-s, atmaten dayen ur ţţemlaɛin. Mačči yiwen neɣ sin i yezlan baba-s neɣ egma-s di texxamt. Allaɣ yeddreɣlen ata-n yessew-aɣ daɛwessu. Ziɣ ulac deg-neɣ maḍi, i-mi win i d-yusan ad aɣ-yenher, ziɣ deg-mi win i d-yusan ad iqeggel, akal-a ur iɛebba imawlan, am lmecmel neɣ ugar, ziɣ deg-mi yufa uRumi abrid yeqqim annect-a. Tufa-yas i tzeqqa inessig[iv] lɣimra i d-iɣellin.\nAss-a nniqal ar-a yekcem Cebrari, yuɣal yefka-yas yiwen wass i Yennayer asmi i t-tergem temɣart. Ass-a i d ass n umerḍil, ɣas yezwar-ed wass s yiṭij, d tameɣra n wuccen, ata-n yegla-d s wedfel. La-d-iɣelli ɣef tmurt, amzun d aɛḍas i t-id-iɛeṭtes igenni. Akka i teddunt temsal, seg imezwura n ddunit. Lḥasun akka i d-qqaren. Ula d nekkni seg wasmi i d-necfa, ulac Yennayer ur nfukk s wedfel, ulac Cebrari ur nekcim yis-s. Ula d asmi nella di Fransa akka. «\nAta-n Salem yezzer deg tirga-s yerna s ibeddi, iḍarren teddun, taɛrurt tekna, ameggreḍ yekcem di tuyat akken aman ur tţafen abrid ɣer waɛrur : ageffur ɣas nniqal yesnexfet yuɣal d aneznaz, tura iteddu-d deg-s wegris. Salem yezzer deg-sent. Akka yal abrid ar-a d-ggtent fell-as, ama d tiberkanin ama d timellalin timsal zgant kkant-ed ddaw-as, iteţţel-itent, ikebbel iman-is am-wakken yeqqar-asent: « Ccemt akk-in ! kunnemti dihin nekkini da !»\nDɣa tilufa ţţarant aḍar ur d-zeggrent ara tilisa i sent-ikerrez. Awal ɛziz ɣer Salem. Seg wasmi meẓzi. Ur t-id-yeţţali ara wawal alamma dayen. Imeslayen-is amzun seg wanu i ten-id-yeţţagem. Llan wid i s-yeqqaren d aɛeggun, ţɣilin-t yebbuhel. Win ur t-nessin ara yezmer a-t-yeḥqer, mi t-iwala akken d asusam.\nAsmi yella yeqqar, ccix n llakul, ula d neţţa tazwara iɣil-it yebbuhel, cwiṭ cwiṭ yuɣal am-wakken yusa-yas-ed ɣef wul ibedd yid-es akken ilaq : semmus iseggasen neţţa ɣur-es d taɣuri.\nCcix-nni d Arumi, acu kan ɣas d Arumi, mačči am iRumyen-nniḍen. Yezga ireṣsa di llakul, kra tekka tegrest neɣ tefsut ur d-iteffeɣ : ur yeţsewwiq ara ɣer temdint deg wussan iɣimi, am neţta am yergazen-nniḍen. Yezga di llakul, anagar deg unebdu i yeţţunag ɣer tmurt-is, agemmaḍ-in i uzegza. Tarumit yezzuɣur-iţ cwiṭ, am nekkni i ţ-yeţmeslay.\nUssan imezwura mi d-yewweḍ ɣer tmurt, aṭas n medden i t-iɣunzan, ɣilen-t am neţţa am yemnekcam i t-id-yessersen da : ssbaḥ-lxir d lɛeslama kan i t-icerken yid-sen. Ifellaḥen mačči d yiwet i yekkan fell-asen, kra i d-yefka ugemmaḍ akk-in, d terẓeg kan i d-yeţţarew. Yak win yeqqes wezrem yuggad aseɣwen !\nYuɣal cwiṭ cwiṭ, yeẓda yid-sen tannumi, nutni daɣen ufan argaz-a d argaz d wezgen : yeţţaru-yasen tibratin, yessɣar-asen arraw-nnsen, yeţţak-asen isufar n tawla ma yella win yuḍnen : yerna annect-a yakk baṭel, ulac acu i d-yessutur ! Kra yaɛnan tafellaḥt, si tyerza alamma d aleqqem n tegrurin, ulac acu i s-yennesren : amdan-a, tamussni yakk d ayla-ines. Ufan-t medden akken ilaq. Ɣas akka d ccix yusa-d cwiṭ nnig-sen, ur-ǧin ad d-isuter kra, akka am wemrabeḍ yeţceyyxen fell-asen : winna agem-as, zdem-as, efk-as amur-is n yirden d tazart, ɛeccer-as, ernu-yas, yerna ur iqebbel ara timẓin ! Ula d tilawin-is mi cwiṭ ad d-rbunt, d tid-nneɣ ar-a iqeddcen fell-asent ɣas ulamma yezri unefru ! Ula d akken, taddart meskint ur teţɛadday ara. Yezga yaɛluleq, tezga fell-as tinna n «Eṭtef-iyi-n, a Yemma a-n-ɣliɣ !» Akka neɣ ad d-yesseɣli igenni, amzun d neţţa i t-yeṭtfen !\nYezga yini ixus-iyi waya d waya. Yerna ifellaḥen tugeţ deg-sen ur ten-id-yeţţali ara wawal : ţţaggaden, daɛwessu ! Ideɛɛu !\nMa d ccix-a i d-iceggaɛ uRumi ata-n ufan-t yerna ur d-yessutur kra. Ur as-ţţagmen, ur as-zeddmen, ur as-ţɛacciren.\nAseggas deffir wayeḍ, medden ssikkiden-t walan ahat d neţţa i yenḥafen fell-asen, ɣas d argaz yeɣran, di tmeddurt-is ur izad wara. Am nutni am neţţa, neɣ ugar !\nCwiṭ cwiṭ, am-wakken ahat d aɣiḍi, neɣ d lxir i s-ţţaran, bdan ţkabaren-t, maca acu ar-a yefk laẓ i wayeḍ. Tallit n tefsut, llan wid i s-yeţţakken irebbi ibawen neɣ win n tɣeddiwt ; tallit n userwet neɣ n tbexsisin, tefra temsalt, teţţaf-it di tmurt-is akk-in i uzegza. Tagrest ɣas gar-asen i yeţţili, akal izeddel : nekkni d tamurt ubelluḍ, ulac azemmur am At-waDda. Tibbaṭatatin s ufus-is i tent-iteẓzu, ur yeţţaggad ara ad amsen igerzan-is deg wakal. Tura medden dayen nnan-ţ-id : Ccix-a n Trumit mačči am-wiyaḍ !\nƔas ḥnin ɣer wat-taddart, ẓzay ufus-is ɣef warrac yessɣar, ageṭtum n wulmu yezga yeṭtef-it, aḥlil ɣef uqerru yeqquren. Yis-s tkeččem tmussni, yis-s tkeččem tegzi.\nSemmus iseggasen yeṭtef llakul n taddart, armi yezri Salem akayaḍ[v], yewwi-t-id. Ziɣ ɣas akken yekcem deg wul n wat-taddart, llan kra n medden iḍurr-iten : uddin-as teṭtef-it !\nLqayed Muḥend-Aberkan, ccix-nni amzun yekka-yas-ed d tiyersi. Aseggas wis-sḍis, icetka fell-as : usan-ed ɣur-es iǧaddarmiyen, nudan yakk llakul d wexxam-is, suffɣen-ed yakk ɣer wefrag kra ma ila-t, ama d aceṭtiḍ, ama d zzmam neɣ d ajirnan. Beḥten-t, kksen fell-as sser, zdat wat-taddart, medden yakk ssikkiden. Yerna ur yukir ur yegzim, d Lqayed kan i s-ţ-id-yessasen.\nTibratin yeţţaru, isalen i d-yessefruy, tamussni yemmal, tameslayt-is yesselmad, tin-nneɣ yebda yessawal, kra din ikukra-t Lqayed amcum : yuggad amexluq-a, yuggad acu i s-ed-yesnulfuy. Yugem-as-ed qeḍran yessew-as-t, izdem-as-ed taluft yesbabb-as-ţ.\nA ziɣ ccix-nni mačči d Arumi n menwala ! D aBreton i d-nfan si tmurt-is ! Seg wasmi i t-ddmen iǧaddarmiyen ur d-yuɣal.\nIseggasen zrin, ma d medden zgan beddren-t-id ! Di lxir.\nDɣa ddurt-nni kan i-deg yenfa ccix-is anida ur d-yeţţuɣal, i teḍra yid-sen twaɣit, yenger wacu lan : snat n testan d warraw-nnsent kenfen akken s ibeddi, deg uddaynin.\nYerna ziɣ lmal d amnaṣef : ayla n medden yewɛer. Kra din yenza, ama d tazeqqa, ama d taferka ! Teɣli-d lihana tameqqrant ɣef baba-s, yennul akal armi dayen ; yuɣal d ulac neţţa zik yeswan. Aṭas seg wid i-wumi yexdem lxir, ɣlin-ed fell-as am zzerẓur. Ufan-as abrid. Mi ar-a yeɣli wezger ggten fell-as ijenwiyen.\nSeg useggas-nni, Salem ur igir aḍar-is ɣer llakul, yerna neţţa d iseggasen yessaram ad d-yeffeɣ d ccix, ad yaɣ amḍiq di taddart ad yezraɛ tamussni, ad yekkes cwiṭ lihana ama ɣef imawlan ama ɣef yeqriben, a-t-afen medden akken ufan ccix-is winna iruḥen.\nMačči akken yurga i teffeɣ ! Dɣa teqqim-as-ed akken am-winna i-wumi yenser kra, am-winna i d-yeffɣen si tneri yewweḍ ɣer wanu ur yeswi, am-winna iwalan tewwa tiremt ur ţ-yečči !\nAkken kan yewweḍ d ameksa, yeddem tabalizt akk-in. Tam iseggasen deg udderbuz n lmina. Aɣrum aberkan mačči d awal kan, ziɣen d tideţ yella, yečča-t yerna aglim-ines s tideţ .\nTamurt tasemmaṭ, tegres am neţţat am inezdaɣ-is. Seg walluy ar aɣelluy neţţa ddaw tmurt, yunag ɣer uɛebbuḍ n wakal : lmina, tal tafrara tmeddel fell-as amzun d aẓekka, yessekfal buḥmum. Llan wagguren dɣa akka di tegrest tafat ur ţ-iẓer ara maḍi. Yemḍel temẓi-s ddaw tmurt, asirem-ines ɣer wanu-nni anida itezzer yal ass. Agerbuz yeţɣar, allaɣ ilemmed. Nniyya teţţuɣal-as d amummi, ṭtbiɛa d azaɣar, tebɣes d uzzal. Mi zemmen tam iseggasen, mačči d winna iruḥen i d-yuɣalen. Ɣas ur yedda ara aṭas di laɛmer, tamuɣli yesrusuy ɣef medden ẓzayet i tuddma. Daɣen awalen i d-yeqqar tikkwal, ula d nutni ugaren ureɣ di taẓayt !\nAkken i d-yuɣal seg yinig amezwaru, zzin-as, «baba-s yemma-s axelxal ddaḥ» ! Ferḥen aṭas s weɣrib i d-yuɣalen, ilaq ad yaɛmer wexxam ma d taferka yenzan, ad terǧu ayen yuran, ar wi-ddren neɣ wayeḍ a-ţ-id-fdun, adrim neɣ rrbeḥ yeţnexlaf, wanag lferḥ yeţţufaras !\nBdan-as tidak n yemɣaren ass-a llan, azekka ulac-iten, a wi yufan limer akken urgan ar-a teffeɣ, cwiṭ i sen-ed-yeqqimen ad ẓzun deg wakal meqqar ad d-ǧǧen axxam yeččur, ad ssun talwit. Agdiḍ yesnesren i tixfeţ , tura la-itezzi i waddad, ad yeţwaṭtef taggara. Akken kan i d-ifukk wawal yenna-d « ih !», amzun yekkes aɣummu i tirect : tislit ziɣ heggan-as-ţ-id. Iseggasen-a yufgen fell-as, ɣas yebɛad ɣef taddart, taddart ur-ǧin teţţu-t. Ur-ɛad izemm waggur axxam dɣa yeččur-ed. Ferḥen yemɣaren d tideţ , ma d neţţa amzun mačči deg waɛrur-is i ṭterḍiqent, amzun yeddubbez mačči d neţţa i taɛna temsalt.\nDi tmucuha ţţawin-ed ɣef tmeɣra n 7 wussan d 7 wuḍan, di ddunit d_tin n 77 iḥebbiren i neţţidir.\nTameṭtut-is, ticci n temẓi ur-ɛad i âţ-teffiɣ. Deg wexxam-is neţţa i tmed. Ur qqimen ara aṭas akken : yuggad ṭtlaba ad d-tuɣal. Akken kan uraden iqezddiren, ur-ɛad yewweḍ waggur ata-n yuɣal agemmaḍ , yuder ɣer lmina. Kra n wagguren yesla yerna ɣur-es weqcic ur yeddir ara, tenɣa-t tegḍiṭ .\nS-syin, mi wwḍen sin iseggasen ad d-yuɣal. Afellaḥ yeqqimen di tmurt iteẓzu imerɣan, neţţa tal tuɣalin ad yeẓzu tadist, akken akken armi 7 iberdan. D tafellaḥt ur d-tekki ṣsaba : wis-sin daɣen d aqcic yebzeg annect n teylewt 3 wagguren d anazaɛ, yemmut ; tis-3 d taqcict nniqal teffekrurec cwiṭ tebda tikli, yiwen wass teɣli-d si tzeqqa temmar-ed tmelɣiɣt-is am wudi yefsin. Taluft-a tuɣ di taddart i yella , tameṭtut teţru teqqar :\n« Teččur-as, d ayen yuran !» Ma d neţţa yessusem.\nSnat-nniḍen daɣen d tiḥdayin ur ddirent ara aṭas.\nIneggura-ya aten-ad am-wakken tessusef-iten-id tmeqbert, yaɛya lhemm : i sin yid-sen d arrac, sefraḥen dayen kan. Akka dɣa deg wussan am wass-a di Cebrari, tameṭtut tezga tesnusuy-ed ɣef tarwa-s d yemɣaren, teqqar i-wakken ad ṣebren fell-aɣ, akka ar-a âţ-tawi skud tedder.\n« Tameṭtut meskint d nniyya, teţţamen yakk s tmucuha i s-ed-ǧǧant yemma-s d seţţi-s. Neǧǧa-ţ di nniyya-s, nniyya diri-t win i ţ-isengugin, acu kan ɣur-es neţţa ulac win i d-yuɣalen ad d-yeḥku nekkni ad namen. Iseggasen-nni yakk nekk kerrḍeɣ adderbuz agemmaḍ-in qqazeɣ buḥmum, tameṭtut teţţarew tekkat s uqerru iman-is, agemmaḍ-a. Tbubb nnig tazmert-is !»\nTarbaɛt tezga tessuruf, taɛrurt tbubb, taɛebbuṭ texwa, yal asurif di tsawent yis-s la-nehhtent turin. Akal ibezgen d llazuq deg iḍarren. Wid i d-yelsan ssebbaḍ ukkawaču menɛen cwiṭ, ma d patugas, ɣas ur teccgen ara fsusit i tikli, tessen aman. Adfel, akken tebɣuḍ eg-as, ikeččem.\nSalem d terbaɛt-is di mraw yid-sen. Sin deg-sen yessen-iten akken ilaq i-mi d tizzyiwin-is : wi d Muḥend-UaƐli d Rabeḥ. Wiyaḍ d ilmeẓyen mačči aṭas aya seg wasmi i d-ffɣen, yerna akken ma llan d imsebblen, ur-ɛad ssnen i temkkeḥyal .\nWin i-ɣef yuggad aṭas Salem d Waɛli, ata-n tikkelt-a ur d-yedda ara, deg-mi Salem am-wakken ur ihenna. Anida yella Waɛli ɣas eddu di talwit : ad as-yaddi i waḍu a-t-yeṭtef, ad as-yaddi i tafukt a-ţ-yerr d ayla-s. Icuba-t am-winna i-ɣef i d-ţţawin zik : winna i d-yeẓz¥gen tizemt, yugem-ed ayefki-ines di tyeṭtiṭ n mmi-s, yerna icudd-iţ-id s cclaɣem n yizem, argaz-is ! Yerna d tideţ mačči d tamacahuţ !\nIrgazen am Waɛli ur ggiten ara, neţţa ad ak-yini : «ur caḍen ara.» Ula d Taqbaylit-is i yiman-is, mačči n menwala. Dɣa awal-a uciḍi, mačči yiwen n tikkelt kan i sen-ed yewwi amur-nnsen di teḍsa. Asmi ṭtfen akken taxxamt di Fransa, yiwen wass d Salem i d-isewwen imensi, d nnuba-s.\nCwiṭ akka la-yeqqar : « Imensi-nni amcum ass-a ata-n icaḍ !»\nWaɛli yenna-yas : « Anef meqqar ad nečč ass-a ad nernu azekka.»\nSalem iɣil d akellax ar-a yeţkellix fell-as, yuɣal yerfa d axessar yenna-yas :\n_ A bufexxar, d iẓzan ar-a teččeḍ, la-k-qqareɣ icaḍ, yerɣa imensi, mačči d lbaraka i yewten deg-s, d times i t-yeččan !\nUɣalen ttreḍqen d taḍsa ; ass-en ɣas ur ččan ara imensi, ¥rwan taḍsa. Ɣas aṭas iseggasen aya zrin, s-sya ɣer da smektayen-ţ-id.\nAkken Salem d imḥebber, akken Waɛli anezgum ɣur-es ur d-itezzi. Ama yefreḥ ama yeqreḥ, udem-is d win i d win : d aqaleb ur nkemmec ur neţţiwsir. Asmi yejweǧ Salem, Waɛli ye¥rwa deg-s taqecmaɛt :\n_ Akka a yiwen umerkub, ad d-ternuḍ dderya i uRumi ad uɣalen fell-as d zzwayel. Acu kan tura i-mi tewwiḍ ddnub-nnsen tɣureḍ-ten-id ɣer ddunit, eyya kan ekcem-ed ɣer rreḥba. Ma nemmut meqqar nekkni aql-aɣ meqqerit cwiṭ, fiḥel ma neǧǧa-yasen-ed tisfi ɣer deffir i ineggura, akka i ɣ-ţ-id-ǧǧan imezwura ! Nutni ad ilin di talwit, d Imaziɣen ɣef yiman-nnsen !\nAwal-a n Imaziɣen daɣen si zik yezga deg yimi-s, asmi yella agemmaḍ-in ulac fell-as, ma seg wasmi i d-yennejmaɛ, aṭas n medden mi s-slan amzun d laɛǧeb i sen-ed-yersen di tmeẓzuɣt, a-ten-tafeḍ yekres wenyir yeqqur uɣesmar, ad ţţaran nnefs ugaren ilfan ijerḥen. D tikkwal ţgurruɛen-ed s yir awal. Send ad tebdu lgirra, Waɛli, d neţţa i yebdan yeţţazzal ɣef temsalt-a ; tessaḍen-it aṭas, yezga fell-as d ameslay.\nWidak iţekkin di «Pipiɛu» am-wakken ur as-ed-ţţaken ara tameẓzuɣt ; ţţarran iman-nnsen ɛaẓgen ur sellen ara. Ɣur-sen d tannumi, mi mlalen ugur ad fren fell-as, amzun akken ar-a frunt tlufa : kkaten aɣyul ddarayen tabarda.\nS umeksa-nnsen kan i neṭtqen, d argaz n menwala i ţɛebbiden ! Ad teggaleḍ, ar mačči d imdanen i llan, ulac ɣur-sen tikta, yeǧǧa-ten umummi. Akken i sen-ed-yenna ad as-aɣen awal, anida i s-yehwa i ten-yeţţawi.\nYiwen wass, Waɛli d imeddukkal-is, gar-asen Rabeḥ d Muḥend-UaƐli, nnan-asen ayen i sen-yellan deg wul, dayen ggurrɛen-ed, s-syin ffɣen-ed s-ɣur-sen. Yegzem yid-sen wemrar.\nUr-ɛad izemm waggur, bdan ɣlin fell-asen iRumyen leqḍen-ten yiwen yiwen ; mačči deg waṭas yid-sen i snesren. D ayen ikaden ur yeffir, nzan, tiyita ẓran ansi i sen-ed tekka. Aneggaru deg-sen d win i d-ibubben sin iseggasen n lḥebs. Nutni ţgallan ar d Tuddsa i ten-yemlan, acu ulac aḥeqqeq, ulac anza. Acu, tideţ yellan d ta : anagar nutni i sen-ţ-yeţţalasen. Yerna d nutni kan i yeẓran ansi teffɣen d wansi keččmen.\n« Ma ur ak-ed-yekka egma-k deffir anwa ar-a k-izemren !» i yeqqar Waɛli, asmi i d-yerwel si lḥebs. Imeslayen-a, fell-asen i yeţwet, yis-sen i yeţfafa, yuɣal am-wakken yeţţaggad yakk widak yessen, ur yeţţamen yiwen anagar at terbaɛt-is, imeddukkal d yečča tirẓaganin, wid-nniḍen yakk ɣur-es d akellex. Yebḍa laman d iceqfan.\nSalem neţţa zik i s-yeqqar : «Tamsalt-a ad aɣ-ed-tarew kra, ma ur aɣ-tewwi ass-a ad aɣ-tawi azekka !» neɣ, « Eyya weyya-k, a Waɛli, ad_teglu s uqerru-k d wid-nneɣ !»\nWinna mačči yesla-yas. Kra n wanida yella unejmaɛ, Waɛli awi-t err-it ɣer taluft i t-yuɣen. Widak i s-ed-yesmuzguten ad stewtiwen gar-asen tameẓzuɣt ɣer tmeẓzuɣt, am-wakken deg-s ţgallan.\nTura iseggasen zrin aṭas, Waɛli anida i yeqqen i yebra, ulac win izemren ad as-yekkes tikti ma treṣsa deg wallaɣ-is. Ad as-tiniḍ fell-as iteddu, ad as-tiniḍ d neţţat i d afud-is, limer mačči d neţţat ur yezmir ad yeddu, ur yezmir ad yemmeɣnes maḍi. D neţţat i d tasallelt wuɣur isenned, d ajgu n waɛrur i t-yeţţawin, d tafat s-wayes yeţwali, d iswi i-ɣef iteddu. D ustu-ines, d afud-ines, d iẓri-ines.\nAta-n tura ddurt-nni akk-in, ɣran-as-ed ɣer Tefrit, yerna Salem am-wakken icukket acu ran ɣur-es. Win iruḥen ɣer din mačči ɣef wulac : ha d kra i yexdem, neɣ ɣas ur yexdim ara, d kra i s-sbabben.\nYenna-yas i Waɛli :\n_ Ɣur-ek anida teţruḥuḍ alamma nedda yid-ek, nekkni s terbaɛt, neɣ xarsum di tlata yid-neɣ : nekk d Rabeḥ, d Muḥend-UaƐli!\nWaɛli yerra-yas-ed :\n_ Ur ţţaggad, a Salem, ur yella wacu i yi-ţţalasen ! Ma teddam a rrbeḥ a tafat, ma ulac ekkes aɣbel ɣef yiman-ik, ur iyi-zmiren ara. Amur ameqqran deg-sen, d nekk i ten-id-yegren ɣer sseḥǧa ! Anida i d-zedmeɣ i d-squccḍen !\n_ D widak i d-tewwiḍ ar-a d-yezwiren ɣur-ek. Aṭas deg-sen s tuggdi i d-ddan yid-neɣ, limer ad aɣ-afen abrid wellah ma zegglen-aɣ !\nWaɛli d uccen, yerna yeẓra Salem d azemni, ur as-ed-iberru ara i wawal alamma dayen, alamma yenneḍ-it 7 iberdan deg yiles-is ; ur yeţmeslay ara, alamma tella ssebba meqqren. Salem, aṭas n tlufa i-deg i t-id-yekkes. Seg wakken yesrusuy tiṭ-is d umeẓzuɣ akken ilaq, amzun yeţkacaf, ulac acu i s-yeţţensaren. Neɣ ahat d tasa-s i ţ-id-yeqqaren.\nWaɛli mačči abrid neɣ sin i s-yenna : « Asmi ar-a tefru lgirra, kečč asider ad tessidreḍ. Mi yeffeɣ uRumi, ad teldiḍ taḥanuţ, a-n-ţţasen medden a-k-ţẓurun. Ad tuɣaleḍ d amɣar azemni neɣ d agezzan maḍi. Ula d wid ar-a ţ-iḥekkmen ad d-ţţasen ɣur-ek ad asen-temmaleḍ iberdan. Acu kan, ma d iberdan yelhan kan i sen-teskanayeḍ, ha a-k-rren ɣer tili neɣ a-k-nɣen maḍi. Ayen i d-yeǧǧa uRumi nutni a-t-kemmlen, aḥlil d wid ar-a imenɛan, yiwen ur iceffu ɣef egma-s !»\nSalem yeţţarra-yas : « Ma akka i d-teqqareḍ ar-a teffeɣ, a ur neḥḍer i wass-en, a Waɛli !»\nTasekla tamaziɣt iḍelli d wass-a sɣur Ɛ.Mezdad\nD tira i s wayes ţţaɣen yegduden amkan-nnsen deg umezruy. Asended n tira yellan deg uzarmezruy (préhistoire), am akken di tillas n talsa (humanité). Imaziyen zgan deg umezruy, maca maïççi s tira-nnsen : s tmuɣli n wiyiḍ, s tin n yerbiben i d-iɣellin ɣef tmurt i d-pbanen.\n• Anza amenzu ɣef wegdud amaziɣ d win yura Platon, deg wedlis “le timée” (p.53) :\n" Tagelda n ATLANTIS i d-yefkan LYBIA, tewwet ad tettef MASER d GRIK, yuɣal tezzer deg yilel .”\nAnza-nniḍen deg yedrisen n MASER taqdimt : 3300 iseggasen send Sidna-eisa, idrisen n MASER taqdimt diɣen bedren-d Imaziɣen s yismawen-a : TEHENOU, LEBBU.\nSHESHONQ Amenzu yeṭtef tamurt n Nil, yebḍa tamurt ger ILIÙBIYEN, ireûsa "la dynastie 17”.\nDi tazzwara umezruy, tamurt tqubel yakan tamhersa tamezwarut asmi d-kecmen Yefniqen. D Afniq i d arbib amezwaru i-ɣef yecfa Umezruy.\nTALLIT tamenzut : IFNIQEN\nD ifniqen i d-yesnulfan agemmay amezwaru di ddunit.\nTanmukda (impérialisme) tafniqt asmi d-tusa tegla-d s tmeslayt tasimit (sémitique) yeqwan aṭas di tallit nni. D ifniqen i d-yesnulfan agemmay amezwaru di ddunit. Ɣef akken qqaren yenmezrayen (historiens), agemmay-nneɣ yuɣ-ed azar seg wefniq maca aya d tizri kan.\nImezwura-nneɣ bdan ţţarun tameslayt. Tasekla-nneɣ am tsekliwin n ddunit merra tebda ɣef weblaḍ. Deg tferka anagar Imaziɣen d Yetyupiyen (Ethiopiens) i ikecmen amezruy s tira.\nAsmi teɣli Kartaj, Massensen yesseqdec tamaziɣt d tameslayt tunsibt deg waddad aɣiwan (état civil).\nTALLIT TIS-SNAT : RRUMAN\nAsmi i d-usan Rruman,ufan-d Taferka-Ugafa teddukkel ama di tsertit, ama di tmeslayt i-mi agellid Massensen yessemlal tamurt utaram\nLlan wanzaten i d-yeqqaren akka :\n1) Send Sidna-eisa, Yugurten iceggae ɣer udeggwal-is Baxxus yiwen uneɣlaf isem-is Asfar yeqqim 3 iseggwasen di Merruk, neţţa d Buxxus yiwet n temeslayt-nnsen, yis-s i p-meslayen.\n2) Deffir Sidna-eisa, Ɣwuct (Saint Augustin ) yura :\n"In Africa, Barbaras gentes in una lingua" (deg tferka, Imaziyen d agdud n yiwet n tmeslayt ).\n3) Pline-Amɣar yura :\n"Populurum. oppidorunque nomina nel maxime inefftibHa proeteq Utim ipsorum linguis".\n(Ismawan iderman-nnsen,d temdinin-nnsen, yiwen ur yezmir a ten-id yessenteq anagar nutni)\nIhi di Tferka-Ugafa tameslayt zik zik i tga yiwet.\nRruman asmi i d-yekcem yegla-d yid-es s Tlatinit, d tameslayt mucaeen aṭas di lawan-nni.\nDɣa Rruman d tamhersa s wegdus-id(de peuplement), yeigla-d yid-es s waṭas n medden, taɣerma-s tekcem aṭas Taferka-Ugafa.\nImyura s tlatinit, atas deg-sen d Imaziyen, ddmen tameslayt-nni sqedcen-p.\nƔas akken tameslayt d talatinit, idles, izen-nni i d-teţţawi s Tmaziyt.\nAd d-nebder : Charles André Julien (Histoire de l'Afrique du Nord, Page 184-185).\n- La Litterature africaine soous domination romaine est plus polémiste que styliste) (urfan, zzux).\n- Manilius , d amedyaz di tallit n Tibère\n- Cornélius, d bab n wawal ( rhéteur) d imfelsef stoïcien\n- Septime Sévère, d bab n wawal\n- Fronton n Cirta\nAmeqqran deg-sen : Apulée n Maudaure, 125-180 deffir Sidna-eisa p.l82\ncontrastes, rhéteur sérieux et léger superstitieux et incrédule, infatué de soi, mais avec un type original plein de verbe, à la fois insupportable et séduisant".\n« Amdan-a i yiman-is, tikkwal yeţţaḍsa, tiklwal yeţru, yessugut awal, yeţţamen s ieessasen, ney tikkwal ur yeţţamen ara maḍi, yeţzuxxu ur tuffra, yessefraḥ, yessefqae ».\nYiwen wass skecment yer Iḥebs, i²eedda di ccrae, nnan-as ² d aseḥḥar (accusé de magie)\nMi ieedda di ccrae : "la plaidoirie" i d-yenna teqqim-ed d adlis (apologie).\n« il ne manquait pour réussir ni de beauté ni d'esprit, ni d'argent. »\nAmud 2u : Florides (23 yedrisen : 23 fragments)\nAsinus Aureus : 170 yura-d di taggara n tmeddurt-is tamacahuţ n yiwen isem-is LUCIUS ibeddel wudem-is yuyal d aɣyul. Akken yuɣal d aɣyul, Lucius-nni yeṛwa tilufa. Di taggara yuyal-d d amdan.\nC'est un des rares livres latins qui se lisent encore aujourd'hui.\nNeţţa Tamaziɣt yeţmeslay-ip. Aṭas n tmucuha i yerra yer Tlatinit.\nAr ass-a timucuha i d-yewwi Apulée llant tid ar tura ssawalen-tent di tmurt-nneɣ.\nTALLIT TIS-3 : IWANDALEN\nSeg tallit n Iwandalen ur aɣ-d-yeggri wara.\nAsmi i d-mmɣen ɣef tmurt-nneɣ tameslayt s wayes i d-yeglan ur teţţaru ara. D tameslayt tajermanit n war agemniy (d timawit).\nYema Iwandalen maççi d tamhersa s wegdud (colonisation de peuplement) am Rruman, d tamhersa n Ieesker kan ur d-wwin ara yid-sen tilawin neɣ arraw-nnsen.\nUfan-d di Tferka-Ugafa imdanen ɣur-sen tira, am akken imnekcam-a yeffeɣ-iteën laeqel, acku agdud i-deg tressa tira u!ac win i s-izemren . Dya kra umezday ṭtfen yeţţaru ḥekmen-as s tmeţţant. Di tallit-a Iwandalen, i yenger dayen wayen i d-yeggran deg ugemmay amaziy (tifinaɣ taqburt)\nUla d tameslayt Iwandalen ur teooa ara ifeggagen-is di tmeslayt-nneɣ ass am wass-a. Anagar yiwen ufeggag i d-yeqqimen."GR" di kra n "les toponymes", ismùawen n tesga.. Llant kra n tudrin dayen ideg isem-nnsen yeggra-d; WNDL/WNDG: ahat tudrin-a d iwandalen i tent-iressan. Maca aya d amezruy maççi d tasekla.\nTALLIT tis-4 : INSELMEN\nAsùmi i d-kecmen, ur-ead izem Iqern, Tamazɣa-nni yellan si tamaṭ tazelmaṭ n wasif n Nil alamma d agaraw Atlanti teţţueerreb. Ulac amedya di ddunit i-deg wegdud ibeddel iles d yedles-is ur-ead izem Iqern. Imezdaɣ n izuɣar amur ameqqran deg-sen ddmen taerabt, gan d tameslayt-nnsen.\nMaççi yiwet n sebba i yellan; ma ulac, llant 3 :\nSebba tamezwarut : d t in n ddin\nSebba tis-snat : d tin yaenan timetti . Aeraben-nni i d-yusan, Imaziyen imenza wid i d-mlalen d ïizennaten, am nutni tudert-nnsen deg iqiḍunen, d ireḥḥalen. Zik zik i mxalaḍen.\nSebba tis-tlata : d tin n tmeslayt. Taerabt, d tefniqt d tiyestmatin, d tisamitin (sémitiques), Tafniqt tessa-yas-d i taerabt: tuɣ ifeggagen imeslayen isamiten kecmen yakan Tamaziɣt.\nAkken tebɣu tili, d tallit-a i ɣ- d-yeooan anza amenzu n tsekla yuran s Tmaziɣt.\nAnza amezwaru di lqern 10: Yiwen umaziɣ n leerc Iberrwaten, yerra-d leqran ɣer Tmaziyt : d Salih-u-Tarif. Mmis n mmis, Yunus yesseqdec adlis-a i temsertit. Iḍurr aṭas agdud-is.\nAsmi yeɣli Yunus, widak yeṭtfen taeekkazt-is sserɣen adlis-nni.\nYiwen umussnaw isem-is Ibn-Hewqal yeɣra leqran-a s Tmaziɣt. Yenna: « bab-is yessen tameslayt imaziɣen akken ilaq (Muḍalean bi lufɣt al Barbar), yura s tmaziɣt talemmast fehmen yakk Imaziyen n Tmesna »\nLimer teffeɣ tannit-a (expérience) n Salih-u -Tarif tili ass am wass-a Tamaziɣt ad tili teddukkel i-mi tensex di tira; tili ad tawi abrid tewwi taerabt.\nGgten wursufusen (manuscrits) di tmurt n Icelḥiyen, ar tura yella usirem yiwen wass ahat n=mlilen imussnawen diɣen d yiwen umud n wedlis n Salih-u-Tarif.\nAnza wis-sin di Iqern 12 : d kra n twinas yura-tent LBAYḍEQ deg iktayen-is. Lbayḍeq d ameddakel n Utumert. Iktayen-a n Lbayḍeq d levi-provençal i tent-id-yufan deg yiwen ursufus s taerabt deg 1928.\nAnza wis-3 : d 24 yedrisen yuran daɣen s isekkilen n taerabt, s tmaziɣt n Nfusa, ddan-d deg yiwen wedlis isem-is KITAB SIYAR. (ifaq-asen T. LENICKI aseggas 1934).\nSi Iqern 12 armi d wis 16, Taferka ugafa am akken tekbel ɣef yiman-is, timura tinselmin zzrent di tillas di yal udem n tmeddurt d tmussni. Dya tasekla yuran am akken tenger. Slid ayen uran U_Xeldun d L_Wazani (Jean Léon l'Africain), ulac anza ɣas ulamma ɣef tilawt-nneɣ.\nMi kkfan "la Reconquista " , Isbenyulen wten ad kecmen Tamazɣa. Imir i d-yekcem werbib-nniḍen : ITerki, d arbib wis 5.\nTALLIT TIS-5 : ITERKWIYEN\nNutni d izayriyen i sen d-iluean i-wakken ad ten-meneen seg Sebenyul, akken neqqar, xtaren ger nnger d twaɣit.\nIterkiyen am iwandalen, d tamhersa n laesker kan ; ur d-glin ara yid-sen s wegdud. Ulac tilawin ulac arrac. Usan-d kan iterrasen : wa d Albani, Wa d Amalti, wa d aSerbi. Ur d-glin ara yid-sen s kra n yedles meqqren, anagar win n yiɣil d waldun.\nXemsa leqrun i qegglen di tmurt-nneɣ ooan-d yiwen umeslay i Tmaziɣt (Baylek); Anamek-is ɣur-neɣ d ur-atig (péjoratif).\nDi tallit-a Iterkiyen ur terbiḥ taerabt ur terbiḥ Tmaziɣt.\nAcu kan Ilan kra Imaziɣen uɣen isekkilen n taerabt, tugeɣ deg-sen d imrabden. Bdan ţţarun tiqsiḍin. Ţţawint-ed ɣef tmeddurin n Nbiyat d imeddukal-nnsen. Tiqsidin-a d isefra d Iɣezfanen ţţilin deg-sen armi d 500 yefyar. Ismawen imedyazen yuran ur yecfi ara fell-asen umezruy; ad d-nebder :\n• Taqsiṭ n Sidna Brahim LXALIL (475 yefyar)\n• Taqsiṭ n Sidna Yusef (400 yefyar)\n• Taqsiṭ n Sidna Musa (600 yefyar)\n• Taqsiṭ n Sidna Nuḥ (Taqiṭ s tcelḥit kan i tella).\nMi ara ndil ɣer teqsiḍin an-naf deg-sent d tikwal amezruy yeţwarkeḍ (amedya : Sidna Ibrahim di Igid meqran, Sidna Yaequb Zin leQran, Sidna Musa s tmekḥelt-is). An-naf diɣen imedyazen skanen-aɣ-d Nnbiyat am akken d imesdurar am nutni, tamurt I-deg ţţilin d tazegzawt. Maca ulac aɣilif, tideţ d ta: Imedyazen-a uran s tmeslayt-nnsen, d aya i sen-yellan deg wul.\nImedyazen yuran ɣef Ddin d liman ggten aṭas. Yiwen, amezruy yecfa ɣef yisem-is : d Hḥmed-aerab seg Iɣil-Hḥemmad. Yura "Lmursil" deg-s 275 yefyar.\nLlan daɣen wid yennan tudert-nnsen n yal ass, ayen yaenan Iɣeblan-nnsen, laz-nnsen, tuggdi, ney afraḥ ma ferḥen. Aṭas daɣen i tesseblae tatut, acku imedyazen-a ur uɣen ara isekkilen n taerabt. Xas Imedyazen ur ssinen ara ad arun d tikkwal llan wid i d ileqḍen ayen nnan !\nAmeqran deg imedyazen n tallit-•a d Yusef-Uqasi, nenna ilul deg 1680 yemmut di tlemmast n Iqem 18.\nIlul deg wat-Yanni, yenna tamedyazt-is deg At Jennad. D neţţa i d ameqran-nnsen 7er ITerkiyen. Yessefra aṭas ɣef ṭtrad yezgan ger imesdurar d Iterkwiyen.\nTamedyazt n Yusef-Uqasi ar ass-a d tatrart : tebna ɣef waffir yeţceṛcuren am waman : affir ilelli. Irumiyen armi d iseggasen 1920 i s-ssawden !\nTama tazelmaṭ n Tferka_uGafa di leqrun-a, tasekla s Tcelḥit tegget aṭas, ITerkwiyen ur ṭtifen ara tagelda n Lmerruk. Tasekla tegget deg-s tmedyazt, maca ïllan ṭtelbat yeţţarun idrisen-nniḍen ama d iktayen, ama d acayel (prédications). Ass-a nnig 300 iseggasen i eeddan ṭtelbat wa yeţtaooa-d i wa ursufusen, di tuffra d Ibaḍna. Ameqran d Muḥend-Waeli Awzal.\nMuḥend-Waeli Awzal ilul deg 1680 yemmut deg 1750, d tizzyiwin neţţa d Yusef-uQasi. D azmifn d tterka i ten-yenɣan. Neţţa n At Ind-LJzaI deg waṭlas n Wadda, di temzi-s yenɣa tamggert, yenfa si taddart-is, yerwel ɣer zzawiyya n Tmegruṭ, yeqqim di laenaya-s 17 iseggasen ur d-yeffiɣ ar berra. Yeɣra LeQran armi yeceef. Asmi i d-yuɣal ɣer taddart-is yetceyyex. Yendem ɣef taluft yexdem di teméi-s.\nDeg 1714 yura "beḥr ddumue", d zzmam yetucayal, deg-s ṭs Ixeṭbat. Tazwert d tagrayt n yedlisen-is, Muḥend-Waeli Awzal yura tent s tmedyazt.\nH. JOUAD yeɣra-ten ger 1977 d 1986. Yura fell-asen tazwert (boite à document n ° 2, 1987).\nTameslay yesseqdec Muḥend-Waeli Awzal d tamaziɣt yuran. Ilugan n isefra ddan deg-sen, ma d tajerrumt am akken ur as-ifaq ara : tiwinas d wawalen ur ten-ibeṭtu ara akken ilaq, iferdisen n tmeslayt am tenzaɣ neɣ tizelɣin neɣ ismawen n yemdanen ur asen-yefka ara azal-nnsen.\nAql-aɣ tura di Iqern 18 nuɣal daɣen nessedmae imawlan n l’Europe : timetti teɣli armi dayen, taekkazt ITerkiyen terreé, adabu ulac di Tferka-Ugafa. Tamurt temceḥ akal. La teţragu timhersa-nniḍen\nAt Europa skecmen-d zik tmura-nneɣ irgazen i-wakken ad issinen, ad walin amek tella tmeddurt-nneɣ, timetti, akken ad asen-yishil unekcum.\nDeg 1715 yiwen weglizi yura "Dissertation de langue chleuh".\nDeg 1788, Venture de Paradis yura\n"Lzayer di Iqem 18" (deg-s yewwi-d •ɣef amek tella tmetti iseggwasen nni).\nTajerrumt n Teqbaylit\nAmawaI Tafransist-Taqbaylit (dictionnaire Français - Kabyle)\nDeg 1710, yiwen Umarikan W.B. HODGSON Yessufeɣ-ed tajerrumt n Tmaziɣt di Philadelphie.\nDeg 1820, J.D. DELAPORTE yura adlis isemma-yas "Specimen de langue berbère"\nIdlisen-a yakk i irumiyen, i-wakken ad issinen tamurt, ad asen-yishil unekcum ɣer Tferka-Ugafa.\nDi taggara n Iqern 18 tazwara n wis 19, ad nebder yiwen yisem, d Yemma Xliga-Tukrift, seg Imceddalen, neţţat meqqar yecfa fell-as umezruy. Nettat d tamedyazt i d-yeţţawin ɣef tmeddurt n yal ass. Timsalin yaenan amdan d bab-is am akken ur p-enant ara atas. Tella ɣur-es Ixelwa deg imceddalen (Di Oerger)\nYiwen wass, usan-d ɣur-es sin n ṭtelbat, a p-éuren nnan-as: "A yemma Xlioa ad aɣ-tezluḍ aqelwac", neţţat twet-iten-id s yiwen usefru , tenna :\n"A Rebbi efk-d ameccim\ndeg igenni ad yeg aelawen\nad tergel tizi n Kwilal ansi i d-ttillin Igawawen\nTamunsni-nnsen d aɣilif\nlemḥibba-nnsen d asawen,\nma tewwim-d azal n sin\neyyaw ad tezlum yiwen".\nAsefru-ya dɣa ṭtelbat-nni cleqfen-t, acu nutni ssnen ad arun, ur d aqelwac i ten id-yewwin ɣer Yemma-Xliga, bɣan kan a-p-id-sneṭqen: d tamedyazt-is kan i bɣan.\nTazrawt agi teffeɣ-ed deg Asalu uṭtunen 7, 8.\nTaos-Marguerite Amrouche, une vie, une voie, une voix\nTaos- Marguerite Amrouche naît le 04 mars 1913 à Tunis de parents algériens originaire de Ighil Ali, dans la région de Béjaia, en Kabylie) ; Belkacem Amrouche et Fathma Ath- Mansour, elle a quatre frères.\nAu début de la guerre mondiale(1914), la famille Amrouche revient en Algérie pour y rester une année.\nIl faudra attendre l’année 1922 pour un nouveau séjour en Algérie afin d’assister à un mariage d’un proche parent.\nLa jeune Taos part à Paris afin d’y préparer un concours d’entrée à l’Ecole Normale Supérieure qu’elle abandonnera peu de temps après.\nEn 1935 elle commence à écrire son premier roman « Jacinthe Noire » qu’elle terminera quatre ans après. Ce roman sera publié en 1947.\nA Paris, pour combattre cette difficulté à s’adapter et par nostalgie de sa culture ancestrale éxacerbée par l’exil perpétuel, pour combattre cette difficulté à s’adapter et par nostalgie de sa culture ancestrale que l’exil perpétuel exacerbe en elle, elle chante des chants berbères anciens dès 1937.\nElle participe au Congrès de chant de Fès (Maroc) en 1939, où on lui accorde une bourse pour la recherche des survivances berbères dans le folklore Ibérique.\nA Madrid, où elle séjourne de 1940 à 1942, elle épouse André Bourdil. De cette union naîtra une fille, Laurence .\nLa petite famille s’installe en France dès 1945.\nLe talent de Taos Amrouche était polyvalent. Elle anime des émissions radiophoniques pendant plusieurs années.\nDe 1937 à 1940. elle anime des émissions culturelles à Radio-Tunis. Vers 1944-45, elle est à Radio-Alger.\nEn 1952, en compagnie de son frère Jean El Mouhoub, elle enregistre des entretiens avec Jean Giono pour la Radio française.\nToujours sur les ondes de la radio française , de 1957 à 1963, elle animera par la suite une émission hebdomadaire en langue kabyle , sur la culture orale et la littérature nord-africaines.\nEn parallèle, elle se consacre sans relâche aux chants kabyles anciens , en donnant des récitals et des interviews, en organisant des conférences. Elle contribuera grandement à faire connaître la culture nord-africaine à laquelle elle donnera une dimension universelle.\nSon deuxième roman « Rue Des Tambourins » est publié en 1960.\nSon succès est immense. Entre 1964 et 1965, elle est invitée partout dans le monde.\nEn 1966, le président sénégalais Léopold Sedar Senghor l’invite pour participer au Festival des Arts Nègres à Dakar.\nLa même année , elle publie « le Grain Magique », receuil de contes et de proverbes kabyles.\nEn 1967, elle est lauréate du Grand Prix d’Ethnologie Musicale de l’Académie du Disque, en récompense à son talent immense dans le genre qu’elle interprète : l’Opéra Berbère.\nDe 1966 à 1967, elle participe ensuite en tant que comédienne dans la pièce de Kateb Yacine « Les Ancêtres redoublent de férocité » jouée au T.N.P à Paris, où son rôle émerveille les spectateurs.\nLe 14 Juin 1966, c’est dans son domicile que se tient la première réunion qui a donné naissance à l’Académie berbère (Agraw Imazighen)\nEn 1970 elle présente à Venise (Italie) un concert de Chants Amazighs et donne une conférence-récital au colloque de Mohammedia (Maroc).\nEntre 1971 et 1975 , ses prestations au Théâtre de la ville de Paris lui valurent succès et consécration.\n« L’amant Imaginaire », roman écrit en 1966 reparait en 1975 .\nTaos Marguerite Amrouche meurt d’un cancer le 02 avril 1979 à Paris, avant que son dernier roman « Solitude ma Mère » ne soit publiée.\nLes œuvres de T.M Amrouche :\n_JACINTHE NOIRE, roman ( 1947)\n_Rue des Tambourins, roman (1960)\n_Le Grain Magique, essai (1966)\n_L’amant imaginaire, roman (1966)\n_Solitude ma Mère, roman.\nTaos Amrouche a dit :\n« J’ai un but à atteindre, empêcher la culture berbère de périr. Elle est aujourd’hui menacée en Afrique du Nord. Pourtant, elle ne porte ombrage à personne, mais on prétend qu’elle relève du particularisme régional alors que c’est toute l’Afrique blanche qui est berbère en profondeur. Il s’agit d’un patrimoine cinq fois millénaire, un patrimoine de beauté et de spiritualité qui devrait faire l’orgueil de tous les pays maghrébins et, au-delà, de l’humanité toute entière »\n« Nos bijoux sont exposés, nos poèmes, contes et chansons sont répertoriés partout ailleurs à l’étranger, à quoi serviront alors vos lois et vos discours »\n« Tant qu’il y aura un souffle de vie en moi, que ce souffle de vie soit mis au service de mes chants et de tout ce qu’il leur ressemblent qui sont la gloire et le trésor de l’Humanité »\n« Ils trichent avec eux-mêmes et ils trichent avec l’Histoire, les dirigeants des pays maghrébins qui tentent d’éliminer la culture berbère »\n« je suis restée toujours l’éternelle exilée, celle qui jamais ne s’est sentie chez-elle nulle part »\n« Je connaissais déjà ce sentiment d’âtre exclue du cercle magique (…) que je me retrouve au milieu de mes compagnes musulmanes ou françaises. J’étais seule de mon espèce. Aussi loin que remonte le souvenir, je découvre cette douleur inconsolable de ne pouvoir m’intégrer aux autres, d’âtre toujours en marge. »\nBibliographie : Revue Racines, N°1, Janvier 1999\nTeqqim tessuddum tili-s sɣur Ɛ. Mezdad\nTeqqim tessuddum tili-s\nd imeṭtawen i nedduri\namummi yeǧǧa-ţ dayen\nyennejla send i tisin\nNeddukkel yid-es d timmaḍ\nulac abrid i ɣ-yeddmen\nnfetti deg yiḍ deg wass\ni neffeẓdeg tuzzalin\ndi reffu i d-yeggten fell-aɣ\nula d ibidi nesbur\namzun s wegris i yezḍa.\nAbrid i newwi ziɣen\nam takurt ddew ifassen\nɣas tfeţţi am tsegrurt\nnugar aneggaru tazzla.\nIgerzan tiglulin ablaḍ\na-s-tiniḍ yis-s i gant\nagerbuz yuɣal d ddkir\ndayen ur t-tezdiɣ tasa.\nam wulli bla ameksa\nnerra ifeẓ neǧǧa amummi\nUla d allaɣ ziɣ-nni\nmi s-yehwa yeǧǧa aqerru\nwissen anida itemmeɣ\ndeg innaw yedda d arḍel.\nInnaw yeẓzaden aḍu\nyerra-yaɣ d iɛeẓzugen\nur yeţţer alɣu-nneɣ\nahat yezmer a-t-yenfaɛ.\nƔur-es nekkni d war-'baɣur\nd aḥeccad ur neţţarew\nɣes ifer yelha i tmuɣli\nzzit seg-s ur d-tennunet\nInaw yeẓzaden aḍu\nam uḍar yeẓzaden ameslay\ntilkeţ izedɣen izem\nteqqar-as wa d ayla-inu.\nNeqqim nezzi-d i tili-s\nyiwen wass mi ɣ-ed-twala\ntenna " ma d wi i s-sggujleɣ !"\nNekkni tuɣ la nesseflid\ntimesliwt wer-ǧin nesli\ntura taɛẓeg amzun tekkes\nyal awal a-ɣ-ed-isennu\nur ngi d imawaḍen\nameslay-is amzun d anza\na-s-ed-nezḍ agerbuz wayeḍ\nazeṭta-nneɣ d awalen\nɣas afus yeţţu ustu\niɣes ɣef tbedd tfekka\nam yedmim di tgemmunin\nNeqqim nessuddum timmi-s\nd imeṭtawen i d-neţţagem\nziɣ nek ni meṛra d tarwa-s\nnerẓa agemmaḍ n tmara.\nNemzukrar yid-es d tarbaɛt\namenzu iruǧa wayeḍ\nnebra i laẓ nugem asirem\nɣes tannumi d rrayaɛ\naɛawez nerra-t d tafugt\nakken uḍan nerra-ten d ass\nma yeɣli yimir neddem-it\nneţleqqim yis-s tameddurt\ntamsetlelt dew twizi\nam yimi ddew teccuyt\nyeţɣaḍ uɛeqqa n wekbal\nwinna i d-yeɣlin di tdeggirt.\nIswi tura tizi a-t-nennal\nwissen ma ur iregg el akk-in\namamn n maɛrur di ṣseḥra\ni iminig ssedhant wallen.\nNeqqim nessuddum allen-is\nd asirem i d-neţţagem\nazmumeg-nneɣ d azmumeg-is\niswi-nneɣ d taddart-ines\nDernière révision : 5 Septembre 2001\n[iv] fuite, faille


Q=6	C=0	SS=0	LS=0	PS=6	DC=0	LC=0	SD=0	BS=1	G0=11	G1=9	G2=4	DLID=ber_Latn	BODY=Ffɣen-d yimawlan n yinelmaden mgal aselmed n tmaziɣt - La Dépêche de Kabylie\nAccueil Tamazight Ffɣen-d yimawlan n yinelmaden mgal aselmed n tmaziɣt\nFfɣen-d yimawlan n yinelmaden mgal aselmed n tmaziɣt\nSeld mi d-kkren yimawlan deg ddeqs n twilayin seg tazwara n useggas mgal aselmed n tutlayt n Masensen i tarwa-nsen, am di Timucent, Tisemsilt, Ɣilizan d Lezzayer tamanaɣt…atg. Ssmana-a, d nnuba n twilayt n Blida, imi i d-ffɣen kra n yimawlan (d tullas) deg tama n Wlad Yeɛɛic sdat n uɣerbaz amenzu Bukabus Lɛerbi, refden tirawin i d-yeqqaren tutlayt n tmaziɣt d tafrant mačči d timḥettemt i yinelmaden, “Ma yehwa-aɣ ad tt-telmed tarwa-nneɣ, ma yehwa-aɣ ala”. Ma d timental iɣef i senden qwant, gar-asent; tamaziɣt trennu-d taẓẓayt i wahil n yinelmaden s zzyada ɣef yilmuden akk sɛan.\nAmeṣruf n zzyada s tiɣin n yidlisen n tmaziɣt ! akken daɣen i tessenɣas deg wakud n tarwa-nsen ma bɣan ad heggin deg uxxam i temsirin n uzekka-nni. Acku akken ttwalin, tutlayt n tmaziɣt ur telli d tagejdant deg uɣerbaz, ɣef waya almad-insen ur yezmir ad yessuffeɣ sani ! Rnu ɣer waya, ur tesɛi ara imal, imi ur d-yettek seg-s uxeddim. Ssebba-nniḍen iɣef ddurin, nnan d akken tuɛer tutlayt-a i tigzi akked tmeslayt, ɣef wayagi, ulayɣer ara tt-lemden warrac-nsen. Tadyant-a yeḍran di Blida, teḍra yakan di temnaḍin-nniḍen akken i d-nezwar deg-s, nemmeslay-d yakan ɣef tamawt-a deg Uɣmis n yimaziɣen deg cutember.\nTeḍra daɣen deg temnaḍt n Ǧiǧel ilindi, dɣa ussan-nni i gan yinelmaden n tesnawiyin n tmurt n Leqbayel asunded d tikliwin, limer mačči d taneɣlaft n usegmi taqdimt Massa Ben Ɣebriṭ i d-yegren iman-is lawan-nni. Tadyant n tikkelt-a daɣen teǧǧa aṭas n yiqbayliyen ad rren tiririt, u ad d-ffɣen si tsusmi-nsen, ladɣa deg yigrawen n uẓeṭṭa inmetti Facebook anida i d-sbegnen tibuɣert n tutlayt n tmaziɣt d wayen tekseb deg waṭas n taɣulin am tsekla, amawal, tajerrumt d umezruy… Bla ma nettu d nettat i d tutlayt n laṣel n tmurt, ɣef waya i d-yewwi ad tettwaqader, ad tettwaselmad, mačči ad tt-ɣunzun yizzayriyen. Llan wid i d-yennan ma ikemmel akka deg temnaḍin tiɛerbawalin uɣunzu n tutlayt n yimaziɣen, yewwi-d ula d tamurt n leqbayel ad tɣunzu tutlayt n taɛrabt, imir ad yeḥṣel uxlul di lɣiḍa. Ad ittuḥettem ɣef yimasayen yeṭṭfen aḥric n leqraya di tmurt n Lezzayer, ad d-afen tifrat i uɣbel-a.\nArticle précédentDes citoyens bloquent le chantier de la Nouvelle-ville\nArticle suivantAsfuggel n wass amaḍalan n tuččit


Q=8	C=4	SS=0	LS=0	PS=4	DC=0	LC=0	SD=0	BS=1	G0=21	G1=9	G2=1	DLID=ber_Latn	BODY=Armi tella d tasedda i d-turew izem - La Dépêche de Kabylie\nAccueil Tamazight Armi tella d tasedda i d-turew izem\nTemmut yemma-s n Matoub Lounes\nArmi tella d tasedda i d-turew izem\nAss-nni n lexmis, 05 deg unbir 2020, i temmut yemma-s n Matoub Lounes deg sbiṭer n Fransa. Nna Ɛelǧiya, akken i yuɣen tannumi ssawalen-as yimdanen, tella tuḍen aṭas-aya. Amur ameqqran n wakud n yiseggasen n 2019 akked wayen iɛeddan seg 2020, tesɛedda-t d tamuḍint deg sbiṭer. Tlul deg taddart n Tewrirt Musa deg useggas n 1931. D mmi-s n yelli-s Asirem i d-yefkan s wudem unṣib isalli n tmettant-is deg uɣrab-is n Facebook. ‘’S leḥzen ameqqran ara awen-ssiwḍeɣ isalli n tmettant n setti Nna Ɛelǧiya Matoub, i yemmuten sbeḥ-agi deg temdint n Pari’’, i d-yura. Ikemmel, yenna : ‘’Tella d amedya n tebɣest. Ha-tt-an terniḍ ɣer mmi-m i tejmaḍ aṭas. Gen deg talwit’’. Tban-d yemma-s n Matoub s annar seg wasmi nnɣan mmi-s ass n, 25 deg yunyu 1998, deg Tala Bounan. Seg wass-nni i tettnadi ɣef wid i t-yenɣan. 22 d aseggas, nettat d anadi ɣef tidet n tmenɣiwt-is. Am wakka, ha-tt-an tɣab, ur tufi tiririt i yisteqsiyen-is.\nXas ulamma tuḍen, meɛna urǧin tebra i ṭṭbel deg waman deg temsalt n tsestant ɣef wid ineqqḍen tudert i mmi-s. Temmeslay fell-as deg yisaragen, deg yiɣmisen, deg tilivizyuwat. Tezga d acetki deg uxxam n ccreɛ nettat d yelli-s Malika akked wid merra iḥemmlen aɣewwaɣ (rebelle). Tella tettedir kan i tidet ɣef tmenɣiwt n mmi-s Lounes. Tessaram ad d-tban, syin wicqa ma temmut. Acu kan, ddunit, tbeddel rray, tewwi-tt uqbel ad d-yeḍru usirem-is. Ugar n sin n yiseggasen-ya segmi tesenqes tisin ɣer taddart imi tuḍen mliḥ u tezga deg sbiṭer. Uqbel aṭṭan-is, tḥemmel ad temlil deg uxxam-is n Tewrirt akked wid i d-irezzun ɣer din, ladɣa deg unebdu, yal 25 deg yunyu.\nTezga ɣer tama n mmi-s\nAṭas n temliliyin akked tmeɣriwin n Matoub Lounes i deg-i teḥḍer Aldjia Matoub, tezga tetteddu yid-s armi i tt-cebban ɣer yemma-s n Loucif Hamani imi ula d nettat, tetteddu ɣer temliliyin n mmi-s. Nna Ɛelǧiya, d tamdyazt, d tacennayt ifazen. Akka dɣa i tecna yiwen seg icewwiqen-is deg walbum ‘’Asirem’’ i d-yeffɣen deg useggas n 1996. Temḍel iḍelli n lḥdd deg taddart-is, Tawrirt Musa Waɛmer, sdat n wayendin n yimdanen. Sgunfu deg talwit.\nArticle précédentN’na Aldjia s’en va rejoindre le Rebelle\nArticle suivantLwennas Xelwi : Gar tgejda n ccna aqbayli


Q=0	C=0	SS=0	LS=0	PS=0	DC=0	LC=0	SD=0	BS=1	G0=24	G1=9	G2=1	DLID=ber_Latn	BODY=Berlin : Lyazid Abid ilmend n Yennayer 2967 - Tamurt\nVous Êtes Ici: Accueil → Berlin : Lyazid Abid ilmend n Yennayer 2967\nAmek ara tettu ayen idran dagi di Berlin ussan agi izrin? Muten azal n 12 n yemdanen seg fus n rrebrab iḥuzen tamurt-a. Ur ilaq ara ad ten nettu tameddit agi. Ihi ad sutreɣ deg-wen dqiqa n tsusmi. I imawlan nsen, i imezdaɣ n Berlin, i Almaniyen akken malan, ad iniɣ s yisem-iw yak s isem n tdukla nneɣ aql-aɣ yid-wen seg ul. Aql-aɣ ar tama nwen deg umennuɣ nwen mgal rrebrab.\nYennayer 2967 di Berlin\nTiyita agi di tameddit n tmaɣra n Massilul (Noël) isken-ed udem n yemdanen agi. Ma ssawḍen tfen leḥkem terwi ɣef widak ur nelli d Inselmen. Ur txemimen ara akka am kemini a Massa Angela Merkel. Leqdic n Llalman yak d tmura anda yella rrebrab isawel iw sissef, imi timura agi ur tnaɣent ara d rrebrab s tidett. Tamurt icban Lezzayer d netat id-iskarayen rrebrab deg uɣerbaz ines. Ini-as i umcegeε inem di tmurt n Lezzayer ad imuqel dacu qqaren ilemzayen n tmurt n Llezzayer, akken ad tezred tidett. Taxessart, imi assirem n Imaziɣen yiwet-it wadu. Ur ilaq anestu, Imaziɣen nnuɣen d Fransa iwakken ad dren di tlelli d lḥerma.\nIttuɣad uɣref aqbayli imi netta ur iqbil ara ahil uɣerbaz a azzayri. Tamurt n Iqbayliyen, tamurt i ḥemlen tilelli. Tessaram ad tedder am tmura nniḍen di ddunit. Tessaram tagmatt d serr. Ur teqbil ara rrebrab n Imselmen agi.\nAnda nniḍen, ay atmaten nneɣ Ikerdiyin ttwaḥeqren akka am nekni. Timura idduklen qqarent d nutni kan izemren i irrebraben n Tmurt tineslemt „ EI “ dacu kan ur nezmir ara asen-nefk atas n leslaḥ i akken ur ssuturen ara ad sbedden tamurt takerdit. Taluft agi Ikurdiyen ilaq as-nefk afus s wayen nezmer. Ma yella ssawḍen ɣer lebɣi nsen, aɣ d-fken afus i akken ula d nekni, s Iqbayliyen, Imzabiyen, Irifiyen, Ineffusen ad ssiwḍen ar wayen i ssaramen.\nAssa d tmurt n Mzab, Dr Fexxar atan i ttmettat di leḥbus irkan n Llezzayer. Bɣan a t-nɣen imi issuter timanit i tmurt n Imzabiyen.\nImenɣi n iɣerfan agi d aqdim. Zik, timura tiberraniyin ur fhiment aεdaw nneɣ, assa banen-d waciwen-is. Dayen is-wehmen ddunit. Nekni s Iqbayliyen nettnaɣ d lǧen agi 14 n leqrun aya. Ssarameɣ ad yilli usseggas agi d assaggas n tlelli n yal aɣref ittnaɣen ɣef tlelli.\nAd dren iɣerfan ittwaḥeqren di ddunit !\nTamuɣli ɣef uzɣuzer\nAsarag n Mass Lyazid Abid di Freiburg ilmend n yennayer 2966


Q=6	C=0	SS=6	LS=0	PS=0	DC=0	LC=0	SD=0	BS=2	G0=12	G1=5	G2=2	DLID=ber_Latn	BODY=Muḥ Meznad, bu uḥulfu n umedyaz - La Dépêche de Kabylie\nAccueil Tamazight Muḥ Meznad, bu uḥulfu n umedyaz\nMuḥ Meznad, bu uḥulfu n umedyaz\nIlul Muḥemmed Meznad deg wayyur n mayu n useggas n 1959. Seg yimedyazen Iqbayliyen i d-yewwin amur-nsen n tmussni s ubrid n wawal yettwasefran. Ɣur-s asefru d ayen akken i d-yettawin tefses i bab-is d medden-nniḍen. « Anda ur ufiɣ ara asmeḥses, din i d taẓayt-iw ». I yeqqar. Iḥemmel tikkin deg tfaskiwin n tmedyazt i d-yettwaheyyayen deg ukuẓ n tɣemmar n Tmurt n Leqbayel. « Timyiliyin d tefses gar tsemhay n useggas », i iwala daɣen. Asenfar-is ɣur-s, d agazu n tẓuriwin i d-lulen deg useggas 1982. Ar ass-a, deg yixef-is 60 n yiseggasen, mazal-it deg-s s usirem i iεellqen deg yigenni.\nAnaẓur i iḥemmel netta, d amedyaz-nni ufrin i yessnen ad yewzen awal. Gar-asen dɣa Muḥend Uyeḥya i iḥemmel ad isemmi « Muḥend Uyedder ». Seg wid yeqqaren « Yal ass ad d-yeglu s wayla-s, awer yekfu usawen yessalayen », Muḥ Meznad yezdi-t wassaɣ iǧehden akked wawal icebḥen. Deg yisefra-s, tikwal ad naf s wudem afessas ayen yebɣa ad d-yini. Tikwal yessefk kra n ddehn akken ad negzu. Ama d turart s wawalen, neɣ d cwiṭ-nni n useḍsi i d-yettawi, yezga dima usentel usdid deg usefru-s.\nMa yella neɛreḍ ad nessesmel ssenf n tmedyazt n Muḥemmed Meznad, ulamma mačči d yiwen neɣ sin n yisefra i yesɛa, ad naf imal ugar ɣer tmetti, ansayen-is, tilufa-s d yiɣeblan-is. Nwala mačči d win i tt-yerran i usuffeɣ n yisefra-s d ammuden, ɣas ulamma yufrar-d di kra n tfaskiwin s wayen ixeddem. Mi as-nessuter ad d-ibudd taseddart seg walbaɛḍ n yisefra-s i yimeɣriyen-nneɣ, yefren-d:\n“Ay imuraren n wawal\nA tid i as-yettgerrizen nnwal\nA wid i d-tezdi terni\nAwal ɣef wawal yesni\nYettifrir nnig wakal\nAy imeddukkal a timeddukkal\nSkud tellam yella lettkal ”


Q=0	C=0	SS=0	LS=0	PS=0	DC=0	LC=0	SD=0	BS=1	G0=0	G1=0	G2=0	DLID=ber_Latn	BODY=Agraw Aɣerfan Aɣelnaw: Asdabu n Tegrawt n Tammidwa gar Zzayer d Ccinwa\nYeffeɣ-d ass n : Akras, 23 Fuṛaṛ 2022 13:11 Ɣran-t : 2 n tikkal\nZZAYER TAMANEƔT – Sduban, ass n usinas, deg tesɣimt n Ugraw Aɣerfan Aɣelnaw, Tagrawt Tawamnit n Tammidwa gar Zzayer d Ccinwa s yiswi n usdusu n unmireg gar snat-a n tmura.\nTafugla n usdabu n Tegrawt Tawamnit n Tammidwa gar Zzayer d Ccinwa isagg fell-as uselway n tesmilt n yiweẓla iwerdaniyen, anmireg d umɣiwan aɣelnaw deg uzɣar, Mohamed Hani, s tihawt n uselway n Tegrawt Tawamnit n Tammidwa gar Zzayer d Ccinwa, Said Hassi d unemhal n Asya Talemmast d Tegmuḍant n uɣlif n yiweẓla iwerdaniyen d umɣiwan aɣelnaw deg uzɣar, Mohamed Yazid Bouzid ɣer yidis n unmazal n Ccinwa deg Zzayer, Li Lianhe.\nYenna-d Mass Hani dakken tagrawt n tammidwa gar Zzayer d Ccinwa d « tin ara yesdusen assaɣen n unmireg d temsetlelt gar snat-a n tmura », yernu yerna-d dakken asdabu-nnes yella-d mi d-yella usarag n teẓrit gar uselway n Ugraw Aɣerfan Aɣelnaw, Brahim Boughali, d uselway n Tseqqimt Timezgit n Ugraw Aɣerfan Aɣelnaw n Tegduda Taɣerfant n Ccinwa, yernu d aya ay d-yesskanayen tixxutert ay tettakf Zzayer i wassaɣen-nnes d Ccinwa.\nI lmend n waya, iwekked-d dakken « Zzayer tedhel Ccinwa war akukru seg yidis asertan akken ad d-terr adeg-nnes uzrif deg Tuddsa n Yiɣlanen Yeddukklen deg 1971 yernu yella-d waya deg ukatar n wassaɣen iqburen icerken snat-a n tmura ».\nSeg yidis niḍen, yebder-d umasay-a aɣawas asemseggas wis sin n unmireg asnuddsan amakki gar snat-a n tmura (2022-2026) ara d-yesɣenwen tadinamit ay yuklal uswir n wassaɣen gar Zzayer d Ccinwa, am wakken ay d-yerna dakken tigawt tawamnit ad tili d afecku n usemyades d usdusu n teɣwalt d tmura timidiyin d teysetmatin.\nLast modified on Akras, 23 Fuṛaṛ 2022 15:37\nYeffeɣ-d ass n : Akras, 23 Fuṛaṛ 2022 13:11 Taggayt : LEZZAYER Ɣran-t : 2 n tikkal Bḍu


Q=0	C=0	SS=0	LS=0	PS=0	DC=0	LC=0	SD=0	BS=1	G0=0	G1=0	G2=0	DLID=ber_Latn	BODY=Yeffeɣ-d ass n : Akwas, 20 Yennayer 2022 12:37 Ɣran-t : 17 n tikkal\nZZAYER TAMANEƔT – Yessawel umazun uzzig d-yelhan s Tniri Tutrimt d tmura n Lmeɣreb, Amar Belani, ass n ukras deg Zzayer Tamaneɣt, d umazun udmawan n uwnetlay amatu n Tuddsa n Yiɣlanen Yeddukklen i Tniri Tutrimt, Staffan de Mistura, ay igan tirzi n umahil ɣef Zzayer, deg tgara n tuzzya-nnes ɣef temnaḍt, ɣef wakken ay d-yenna yiwen n ulɣu n uɣlif n yiweẓla iwerdaniyen d umɣiwan aɣelnaw deg uzɣar.\nDeg yidwenniyen ay d-yellan gar-asen, « tules twekked-d tmagla tazzayrit addud n umenzay n Zzayer ama deg temsalt n yider, ama seg yidis n talɣa yernu tettḥettit-d ɣef tḍullit n ubeddu n yistagen usriden –mi ara tili tegnit twata-, d istagen n nneyya zeddigen yernu war tiwtilin gar sin n yidisan ay terza temsalt (Tirni n Polisario d Meṛṛuk) ay d-yettwabedren deg tneɣtusin n Useqqamu n Tɣellist », ɣef wakken ay d-yenna ulɣu-a.\n« Dima deg temsalt-a, iɣellaten n uwanak d unabaḍ n Useqqamu n Talwit d Tɣellist n Tdukli TRafriqit gren-d tiɣri, ass n 9 Meɣres 2021, i sin n yiwanaken imaslaḍen, Meṛṛuk d Tegduda Taɛṛabt Tawnirit Tamegdayt, akken ad bdun istagen usriden yeṣfan yernu war tiwtilin s uzrak n umagrad wis 4 n yigi asebdad n Tdukli Tafriqit », ɣef wakken ay d-yenna uɣbalu-a.\nMass Belani iḥettet-d, seg yidis niḍen, taḍullit n tuddma deg leḥsab n uzref n uɣref awniri akken ad tt-id-yefru ɣef uzekka-nnes.\nTamagla tazzayrit twekked-d daɣ tixxutert n wallus n usermed d usudder n uɣawas ucrik n 1991 (Tuddsa n Yiɣlanen Yeddukklen-Tuddsa n Tdukli Tafriqit) yellan d amtawa ayiwnan ay qeblen sin n yidisan ay yerza umyenkaf snat n tikkal yernu d Aseqqamu n Tɣellist ay yessefken ad d-yelhu s waya.\nSeg yidis-nnes, yenna-d umazun udmawan n Tuddsa n Yiɣlanen Yeddukklen dakken, « s umata, iswi n lewṣaya-nnes d asduqqes n ukala asertan yellan deg ubrid urgil ɣef lǧal n taɣert n yidis ameṛṛuki ay yezgan yesrusuy-d unjugen d tewtilin tiwezɣiyin i ukemmel n tegnit n usehres deg unrar », ɣef wakken ay d-yenna uḍris-a.\nLast modified on Akwas, 20 Yennayer 2022 16:56\nYeffeɣ-d ass n : Akwas, 20 Yennayer 2022 12:37 Taggayt : LEZZAYER Ɣran-t : 17 n tikkal Bḍu


Q=12	C=12	SS=0	LS=0	PS=0	DC=0	LC=0	SD=0	BS=0	G0=16	G1=1	G2=0	DLID=ber_Latn	BODY=pictures 10897 visits\tUse the left and right arrows on your keyboard to navigate the album 1234567\t1 . Rue Du Mail Paris Fashion Week a/w catwalk photos 2011\n2 . Rue Du Mail Paris Fashion Week a/w catwalk photos 2011\n3 . Rue Du Mail Paris Fashion Week a/w catwalk photos 2011\n4 . Rue Du Mail Paris Fashion Week a/w catwalk photos 2011\n5 . Rue Du Mail Paris Fashion Week a/w catwalk photos 2011\n6 . Rue Du Mail Paris Fashion Week a/w catwalk photos 2011\n7 . Rue Du Mail Paris Fashion Week a/w catwalk photos 2011\n8 . Rue Du Mail Paris Fashion Week a/w catwalk photos 2011\n9 . Rue Du Mail Paris Fashion Week a/w catwalk photos 2011\n10 . Rue Du Mail Paris Fashion Week a/w catwalk photos 2011\n11 . Rue Du Mail Paris Fashion Week a/w catwalk photos 2011\n12 . Rue Du Mail Paris Fashion Week a/w catwalk photos 2011\n13 . Rue Du Mail Paris Fashion Week a/w catwalk photos 2011\n14 . Rue Du Mail Paris Fashion Week a/w catwalk photos 2011\n15 . Rue Du Mail Paris Fashion Week a/w catwalk photos 2011


Q=6	C=1	SS=1	LS=0	PS=3	DC=0	LC=1	SD=0	BS=3	G0=44	G1=28	G2=17	DLID=ber_Latn	BODY=Dahmane Mazed : « Armud-agi i ggareɣ, nwiɣ-t d tiririt i ‘Tabṛat i Muḥend Azwaw’… » – Tala n tussna\nAḥric seg tfekka n wemdan tella deg-s tenga tagermazellawt – tazrawt\nAḍu n Yebṭer lqay 3000 n yikilumitren – Tazrawt\nAmmas n yisefka n Tnegga n Yisalan n Lezzayer ad d-iqam i usezdeɣ n yisemlen n Internet\nAman yellan ɣef waggur ggten ugar n wayen akken i nɣil\nAtlay : iṛbuten igezzun aẓar n umeslay\nPR2, aṛubut yessiriden iceṭṭiḍen !\nDahmane Mazed : « Armud-agi i ggareɣ, nwiɣ-t d tiririt i ‘Tabṛat i Muḥend Azwaw’… »\nI tikkelt tamezwarut ara d-yili usenfar am wa deg umaḍal s lmendad n Uqbayli\nTasnizgemt d tmeglinawt gar N. Bohr d A. Einstein deg wexxam n P. Ehrenfest, 1925.\nTiẓri n ubelkim\nTessneḍ ad taruḍ tutlayt-nneɣ yerna tḥemmleḍ tussna d tmussni ? Ihi kki yidneɣ deg usnerni n Tala n Tussna !\nTasga n usmel\nIgenni & Tallunt\nTasga n usmel/Tafizikt/Dahmane Mazed : « Armud-agi i ggareɣ, nwiɣ-t d tiririt i ‘Tabṛat i Muḥend Azwaw’… »\nTadiwennit akked Dahmane Mazed, d amnadi deg taɣult n tfizikt taɣisant deg SCK-CEN n Biljik\nAɣmis n yimaziɣen : Ad tesuffɣeḍ adlis ɣef umawal n tfizikt ass 10/10/2202.Ma tzemreḍ ad aɣ-d-temmeslayeḍ fell-as?\nDahmane Mazed : D tidet, gar-aɣ d kra n wussan kan, ata-n ad d-iffeɣ (ɣer tiẓrigin « Editions Universitaires Européeenes » di Pari) udlis i uriɣ ɣef useqdec n umawal n tfizikt tatrart n teqbaylit deg tirawin, tizrawin, iḍrisen, inawen d yidlisen, atg. yettwarun s tutlayt taqbaylit, neɣ tamaziɣt, s umata.\nAdlis-agi, s uzwel : “Vocabulaire de Physique moderne en langue kabyle”, mačči d amawal s timmad-is, maca srusuɣ-d deg-s ilugan, tisetwal (techniques) d terrayin (méthodes) n wamek i nezmer ad d-nessenfel neɣ ad d-nessekcem awalen imaynuten ɣer tutlayt taqbaylit i wakken ad nessali inaw ussnan (discours savant) n tfizikt tatrat. Seddeɣ-d deg-s ayen-din n tfelwin ideg i d-fkiɣ akk ayen iss yesseɣs wa i wakken ad yessali tazrawt, aḍris n temsirt neɣ amagrad ussnan di tfizikt. Deg wayen-din n yirbiben (appendices), fkiɣ-d mačči d izli n yimedyaten n useqdec n tutlayt taqbaylit di tfizikt tusnakt (physique mathématique), tamikanikt, tasnagurt (astronomique), tamikanikt takwantit (mécanique quantique), takimit (chimie), tagurfizikt (astrophysique), d ifurken-nniḍen n tfizikt.\nD acu i d iswiyen n leqdic am wa ?\nAcimi i uriɣ adlis-agi ? Di tazwara, send ad as-d-Alseɣ i tikkelt tis snat i “Amawal n Tfizikt tatrart”-nni i d-iffɣen yakan deg 2003, maca s wazal n 2000 n tsura (copies) kan, am wakken ddeqs i yi-t-id-issutren ? Ad faṛseɣ dɣa tagnit-a, ad d-sselɣuɣ imeɣriyen d akken a-t-an ssewjadeɣ-d taẓrigt tis snat n umawal n tfizikt, maca s talɣa yettuseɣtan-yennernan (édition corrigée et augmentée) ad d-iḍefren gar-aɣ d waggur neɣ sin. Iniɣ-d deg umenza (principe), yal ma amawal n tutlayt igemmu, simmal yettnerni ufares n tirawin (production scripturale) di tutlayt-nni. Aya, meḥsub di tilawt alamma ggten yidlisen, tizrawin, imagraden d yidlisen n tfizikt di tazwara, d wamek yezmer wa ad d-yelqeḍ seg-sen akk awalen-nni imaynuten yeddan, yuɣen di tutlayt akken iwata, is yezmer wa ad yessali imir-n izegzawalen ussnanen (dictionnaires scientifiques).\nD tagi i taɣda tufrint n umahil, mačči nemgal-is, seg uqelmun s iḍarren! Ihi iswi amenzay n udlis agi, d timli iwatan amek i nezmer ad nebdu amahil usali n tesbeddit n tussniwin tuffrinin (sciences exactes) s teqbaylit seg lsas (fondation) ar weslef (toit). Iswi wis ssin, d igejdi ula d netta: Deg udlis-a, εerḍeɣ ad d-sekneɣ d akken lemmer yelli kan cwiṭ n lebɣi, s drus n tmussni n teqbaylit, nezmer ad naru s tutlayt-nneɣ, yal wa di taɣult n tussna ideg iqeddec, iḍrisen d yidlisen n tussniwin tufrinin d tiknulujit tunnigt (HiTec) d tisetwal yuẓan di tmussni (Techniques avancées). S wakka ara nennerni s unegmu n tutlayt-nneɣ tyemmat seg i d-nefruri. Acku, di tilawt, akken yenna Jean Lmouhouv Amrouche (1906-1962): « …Acku di tilawt, d tutlayt i yaɣ-d-yeggaren, yecceḍ win yenwan d nekni i d-yesnulfuyen tutlayt-nneɣ, am wakken ttennin aṭas n yimasnilsan irufrinen » (…Car c’est bien la langue qui nous fait, et on a tort de croire que c’est nous qui faisons notre langue, tel que le considèrent à tort beaucoup de linguistes peu rigoureux).\nIswiyen usnawiyen (secondaires) ayen-din i d-giɣ deg-s. Gar-asen, zemreɣ ad d-bedreɣ xeṛsum yiwen. Gar tarrayin n usekcem, neɣ n usnulfu n wawalen imaynuten, nessen yakan d akken nezmer ad nuqem taleslalit (renaissance) n wawalen yenqedwan, neɣ bitt, inegren ass-a di tutalyt taqbaylit. Skanayeɣ-d deg udlis-agi amek nezmer diɣ ad nesseqdec awalen n yal ass, yeddan di teqbaylit tafessast n yimir-a, maca ad asen-neg anamek-nniḍen deg usentel. Yili d amedya kan : “Igi n tikennewt takwanṭit” (Effet de l’intrication quantique). Nesseqdec dagi awal n “tikennewt” i d-nessuddem seg tleqqaft [KN] (takna, akniwen, tikniwin). Xas ulamma awalen-agi ddan s yinumak iss i ten-nessawal ass-a, anamek amaynut i d as-nga dagi i “Tikennewt takwanṭit” yekres ayen-din, imi yessutur-d tamussni talqayant n tfizikt n walmud asdawan unnig (enseignement universitaire supérieur). Γef waya, yeqqar umasfizik aẓrayan amarikani, Richard Feynmann (1918-1988): « Amasfizik iẓewren d win ilan ad yessenfa awalen iḥerfiyen, n umeslay n yal ass, ad asen-d-yesnulfu anamek ukris deg usentel i d-yebder » (Un bon physicien devrait être capable d’utiliser des mots simples du langage courant en leur créant un sens compliqué dans le contexte invoqué).\nƔef wakken tettwaliḍ kečč, melmi i tezmer teqbaylit ad tili d tutlayt n uselmed ?\nAssa, simmal yettnerni wuṭṭun n wid yessenfayen (yesseqdacen) taqbaylit di tira, asnulfu d usnunnet (création et innovation). Ayagi ur ilaq ara ad ten-neḥqer (négliger) neɣ bitt ad t-nessedreg. Ala, ur ilaq ara ! Rniɣ iniɣ-d d akken, ass-a, ayen i ttarun yimagzayen (intellectuels), mačči am zik-nni. Simmal yettifrir ufares ussnan yettwarun (production savante), s wudem n tmuɣli n tɣara (qualité), ur neqqim ara kan di tmucuha d tqulhatin-nni zik. Ticki ssikkideɣ ayen i d-iteffɣen, i d-yettrusun deg yismilen uẓeṭṭa n Internet, neɣ d idlisen, s talɣa taferkawt (forme papier), qqareɣ iḍrisen yettwarun s teqbaylit simmal tettizdig, tettnerni di ccbaḥa d sserr, gezment tefyirin-ines, mesden wawalen-is akken iwata.\nIlaq ad as-neg leqrar ugar sya ar sdat i tutlayt i “yaɣ-d-iggaren”, i ak-yeqqar Jean Lmouhouv Amrouche, acku seg-s i d-nefruri… Nekk, ass-a, riɣ ad d-iniɣ i win iwumi d-tella deg wul-is tɣuri n tussniwin d tmussniwin (sciences et savoirs) s teqbaylit, yesserkes wa ma yenna-ak ur ufiɣ ara ayen yuklalen taɣuri s teqbayllit, xas ulamma d tidet, mačči ayen yakk inuda yufa-t. Maca, seg ucrured ar tikli, am wakken qqaren..\nΓef waya ihi, i tikkelt tis snat, ad feṛseɣ tagnit-agi i yi-d-tefkiḍ ma tessurfeḍ-iyi, i wakken ad d-greɣ tiɣri-inu i yimeddukal-iw isdawanen (universitaires), imasnagzayen iqbayliyen i wakken ur ttkukrun ara ad arun s teqbaylit tamussni-nsen, d wayen i d-snulfuyen, d wayen yakk i ggaren d imuhal imaynuten (ouvrages originaux). Acimi ? Acku, d ayen ibanen, s wakka ad d-teqqim tmussni taqbaylit deg umezruy d iseɣ n ttbut d wanza ara d-bedrent tsuta tiqbayliyin, d timaziɣin s umata, i wakken ad d-mlent azal yufraren i tuklal tutlayt-nsen tayemmatt di tɣerma n talsa, deg tilla ar yimal. Aya, issefk ad yili d aɣan ur nettusuraf (un devoir imprescriptible) ara yarzen iri n yal amassan, yal amussnaw, yal amagzay aqbayli. Ihi awi yufan ad d-ttrusun, s usnagar ugar, yimuhal imagzayen (ouvrages intellectuels) i tezrewt d tesleḍt yerzan isental yennernan di tekres (complication), yuẓan ayen-din di tsemlelt (complexité), icban tafelseft (tasnagayt), tafizikt taẓrayant yuẓan (Advanced theoretical physics), tiẓriyin tisrifayin (élégantes) n tusnakt, neɣ isuraf imiranen n tsetwal tunnigin (procédès actuels de techniques de pointe, HiTec), atg.\nDdeqs ayagi seg i ttaruɣ tafizikt s teqbaylit. Acku am akken friɣ belli tewweḍ-d tura tallit-is, temmed, tezzi-d nnuba-s, ad d-iḍill yitri-s tura, ad d-yenqer useḍru-s (son rayonnement) d tafat i yuɣen deg umduc agrakal, ad teqqel d taɣerma yufraren deg yiseɣ n talsa s timmad-is. Friɣ am wakken di tsuta-agi ideg nella, tis XXI°, anegmu n teqbaylit a-t-an seg useggas ar aseggas simmal ad yettnerni, ad d-yeglu s unefli n tarwa-s, imi ad as-alseɣ, d taqbaylit i d-iggaren tarwa-s mačči nemgal. Inzi-s d inzi n tara n tẓurin i d-yeggaren iguza d yijgugal n waḍil, ur mačči d aḍil i yessegman tara-s ! Awalen-agi i d-bedreɣ, nniɣ-ten d tazwart i tririt-iw. Imi i yi-d-testeqsaḍ, ayen-din isenfaren i cettleɣ di tenfilt n tidmiwin-iw.\nIhi ilaq ayen yakk uɣur ssawḍen tarwa n teqbaylit, ad as-d-yeqqim d ccan-is i talsa, ad as-yettwaɛqel. Yella diɣen umasnagurfizik Prof. Rachid Ouyed, n At Abdelmumen n Iwaḍiyen. Prof. Rachid Ouyed, seg gar yimazzagen imeqranen yufraren di tussna n tagurfizikt, yettwassen s turda i d-iger ɣef tilin n « Nova n ikaṛken » (Quark Nova), anerdem n yitran n yinutṛunen ɣer taggara n tudert-nsen. D aselmad amnadi di tesdawit n Calgary di Alberta, tamurt n Kanada. Mass Prof. Madjid Boutemeur, d amasfizik n tizleɣwa deg wammas awrupi unadi aɣisan CERN, si tama-s diɣen, ha-t-an iger-d isenfaren icban wigi i d-bedreɣ s ufella-a, i lmend n usnerni n wazal d ccan n teqbaylit, s wudem-is d tutlayt n tussna d tmussni, mačči kan d tutlayt n « Cna d cḍeḥ », akken yeqqar Lwennas MATOUB, ilan tajmilt tameqqrant, yesgunfu di talwit. Di taggara, iniɣ belli nekk xeddmeɣ annect-a, acku umneɣ belli ass-a, tedda takti n Dda Lmulud At Mɛemmeṛ. Armud-agi i ggareɣ, nwiɣ-t d tiririt i « Tabṛat i Muḥend Azwaw”. Riɣ-d s wakka ad d-rreɣ i tiɣri-s, anida yesḥassef ayen-din acimi imasnagzayen, isdawanen d imussnawen imaziɣen imezwura, icban Apulée, Saint Augustin, Tertullien, Franton, Ibn Khaldun, … ur ten-yewwi ara lḥir i wakken ad arun, ad sneflin tutlayt nsen, yeddan di tilla nni yezrin ? Nemgal n waya, dhan-d d iqeddacen n tutlayin tijenṭaḍ, tid yesnernayen, yessegman igduden d iɣerfan-nniḍen, deg umur n tarwa-nsen.\nFacebook Twitter Linkedin Tumblr Pinterest Reddit VKontakte Odnoklassniki Pocket Suzzer s email Swir\nTala n Tussna\nImegraden yettaken anzi\nTaḥawact n Tala n Tussna\nAkk imagraden (11)\nImagraden i teɣram ugar\nIgenni & Tallunt 3\nAwal ɣef Tala n Tussna\nAḍris ara d-yemmeslayen ɣef usenfar n usmel amenzu d-yettawin ɣef tussna d tmussni s tutlayt tamaziɣt.\n© Copyright 2021, Akk izerfan ttuḥerzen | I yimaziɣen anda ma llan.\nTettuḍ awal n usezri ?


Q=0	C=0	SS=0	LS=0	PS=0	DC=0	LC=0	SD=0	BS=0	G0=9	G1=6	G2=4	DLID=ber_Latn	BODY=Awal γef yennayer - TIFRA TIGZIRT SUR MER ( Tansa-Tifra)\nYennayer d ass amezwaru n useggas imaziγen, yebdan lewhi n 950 uqbel talalit n sidna Σisa, aseggas-nni i yerbeḥ ugellid Cacnaq ṭrad i d-yellan gar-as d ifarεunen di Maṣer, mbaεd tagelda tis 22. Lehsab n immaziγen imir ig-g bda anaf 12 n wagguren krad n imeshwa (saison) acku awitaγ (calendrier)agi yurez atas ar tfellaht.\nYennayer d agur n usfillet i lxir,talwit. Amek i d-yettili usfuggel n yennayer? Aṭas n wansayen i d-icudden γer yennayer, xeddemen imensi n yennayer neγ llan wid yeqqaren imensi bu sebεa isufar. Zellun iyuzaḍ, dγa zik yal aεeggal s uyaziḍ-is. Xeddmen lwaεda swayen zemren. Mačči d aya kan, llan wansayen nniḍen am ttesḍila tamezwarut i weqcic amectuḥ akken ad yeğhed ucebbub-is. Xeddmen taswiqt anda aqcic ad yawi aqerru n wezger akken ad yuγal d aqerru n wexxam.\nAss n umenzu n yennayer ugin-t, wid itfen adabu n tmurt si tmunent ara assa, akken ugin kra n wayen yurzen ar idles amaziγ acku akken s yenna maεtub si maser id isud wadu.\nTiktiwin d ray ttağwen-t-id anda niden akken ad siγzfen amrar n taεrabt ur nelli d lasel n tefriqt ugafa. Am yal anekcam d zedmen fellaγ si zman n Ruman ar assa tutlayt tamaziγt erran-tt di rrif, isudaf n tmurt ur d kkin ara seg weγref neγ s wudem agdudan d telleli.\nAmnuγ ur yelli ara bbwassa akken ad yekfu acku illaq ad ikmel akken yebγu yelli lhal qqaren “akken yelli wass ikessi-t umeksa” imeγnasen n tmaziγt d wid ur nettayes, ur nesrus anzel γef lmaεun, izen yeğat-id yugerten d wid yefkan tudert nssen i tmaziγit, d idles neγ d amezruy. Tajmilt attuγal i tedukliwin tidelsanin iqedccen deg wennar, aseqqamu unig n timuzγa, ikabaren isuturen azref n tmaziγt d iccenayen iγerfanen.\nIhi aseggas-nwen mara d-amegaz i yal amaziγ anda yebγu yilli.


Q=9	C=9	SS=7	LS=0	PS=5	DC=1	LC=1	SD=0	BS=6	G0=53	G1=17	G2=2	DLID=ber_Latn	BODY=Conte Kabyle: Aεeqqa yessawalen (En Kabyle) - Irrij.com | Tout sur la Kabylie\nConte Kabyle: Aεeqqa yessawalen (En Kabyle)\nPublié par Sofiane H. | Mai 7, 2016 | Contes | 0 |\nAd yeg Ṛebbi ad tt-yesselhu\nad tt-yeg amzun d asaru!\nYella yiwen yesεa sebεa warrac. Teddem tmeṭṭut-is tadist, yeḥdeṛ-d ad d-tarew. Heddṛen medden di tejmaεt, nnan-as:\n-Leflani ad yernu γur-s weqcic, yerna atmaten-is di sebεa usmen, ur t-bγin ara.\nMi tesla Sstut i medden heddṛen akka lehduṛ-agi, teddem tessaweḍ-iten-id i warraw n wergaz-nni. Msefhamen di sebεa yid-sen, ggullen, nnan-as: «Nεuhed-ik a Ṛebbi ar ma tesεa-d yemma-tneγ taqcict, ad neddem isuḍaf ad nγenni, ma tesεa-d aqcic, ad neddem isuḍaf ad nennejli. ». Lmeεna-s, ma tesεa-d yemma-tsen taqcict ad kkren s urar d ccnawi, ma tesεa-d aqcic, ad refden ifassen-nsen d yiḍarren-nsen ad kken tawwurt, ad nnejlin. Tesla-yasen Sstut mi ttgallan akka, tṛuḥ tqusem-asen tameddit n wass i deg d-turew yemma-tsen, teqqar-asen yiwen, yiwen:\n– Ay a leflani, yemma-k terna-d aqcic!\nIhi, ur nudan ara ula d anadi ad ttḥeqqen ma d tidett, ddmen isuḍaf, nnejlan. Yemma-tsen d taqcict i d-tesεa mačči d aqcic. Nitni nnejlan, ğğan imawlan-nsen. Tru yemma-tsen armi teεya, tuγal teṣber s tmara. Armi d asmi tewweḍ teqcict d tamazzalt.\nAss-n deg wussan n Ṛebbi, tṛuḥ teqcict γer tala. Tqusem-as daγen Sstut, tawi yid-s tayedḍiḍt n uγerda, ternu taγerbalt, tessendi-ten s amizab ad ččaṛen. Taqcict, tuṛğa, tuṛğa, tuṛğa armi twala tugi ad as-teg Sstut nnuba ad teččaṛ, tuγal tenna-yas:\n-Ttxil-m a yemma tamγart, eğğ-iyi ad ččaṛeγ.\nTenna-yas Sstut s ttiha d ulaqeb :\n-Ṛuḥ a timnejlit n sebεa watma-s!\nTuγal-d teqcict sakin s axxam tettru. Tettḥellil-itt yemma-as ad as-d-tini d acu tt-yuγen: ulac. Taqcict tegguma. Armi d yiwen webrid, tuγal tenna-yas:\n-A yemma, bγiγ askaf.\nTenna-yas yemma-s : -Yirbeḥ!\nTγil fell-as i tettru, tekker tmeṭṭut s askaf. Armi tebda amsal, tekkes-d snat ar tlata n tcufftin, teddem turez-as yelli-s afus-is γer daxel n teṛbut-nni. Tameṭṭut tettsuγu, tettḥellil yelli-s ad tt-tessukes si teṛbut yerγan. Taqcict-nni teqqar-as:\n-Alamma tεuhdeḍ-iyi ar kra ad am-ssutreγ ad iyi-t-txedmeḍ.\nTenna-yas yemma-s: -Ssukkes-iyi-n kan seg wurγu, εahdeγ-kem, εahdeγ Ṛebbi ar d am-xedmeγ kra n wayen tebγiḍ.\nTebra-yas sakin i ufus-is, yeccelfex, yettnezluluf. Armi ččan imensi, tuγal-ed γur-s tenna-yas:\n-Mel-iyi tura acuγer i yi-txedmeḍ akka?\nTenna-yas yelli-s: -Ad iyi-taγeḍ aεeqqa yessawalen! Ad iyi-ternuḍ alγem d taklitt!\nYemma-s tεuhed Ṛebbi, tedda-yas di lebγi. Tuγ-as aεeqqa issawalen, terna-yas alγem d taklitt. Taqcict teddem-iten, tuγ abrid-is, tṛuḥ ad tnadi γef watmaten-is. Teggul, tenna-yas: «εahdeγ-k, a Ṛebbi, ur d-nṭiqeγ alamma d asmi ara d-nnulfun watmaten-iw».\nTṛuḥ, tiγilt umi tfel γas ta, tiγilt umi tfel γas ta. Armi qrib ad taweḍ, taf-n yiwet n tala n taklatin. Yuγ lḥal, txutel-itt deg webrid taklit, tuker-as aεeqqa-nni yessawalen. Mi tfaq teqcict-nni, yaf-d lḥal ur tezmir ara ad as-tsiwel imi tεuhed Ṛebbi ur d-tenṭiq alamma nnulfan-d watma-s. Mi wwḍent γer tala n taklatin, tenṭeq γur-s taklit tenna-yas: «Sired tura dagi». Taklitt teẓra d acu i d lmeεna-s. Teddem teqcict tessared di tala-nni, dγa tuγal d taklit taberkant ula d nettat. Ddant, ddant, ddant… armi wwḍent γer tala n tḥerṛiyin, teddem talkit-nni aεeqqa-nni yessawalen, tessared yes-s din, dγa tuγal taklitt d tacebḥant. Mi d-kkrent ad kemmlent abrid, tettu-n aεeqqa-nni yessawalen di tala.\nArmi wwḍent γer watmaten-is, taklit-nni terra iman-is d nettat i d wletma-tsen. Feṛḥen yes-s, rran-tt d tamṛayt n wexxam. Ma d wletma-tsen rran-tt d taklitt, tkess-asen ileγman. Ttaken-as taḥbult n uqecquc. Kul sṣbeḥ, ad teddem taḥbult-nni, ad tenheṛ tajlibt-nni n yileγman γer teγzut ad ksen. Mi tewweḍ γer din, ad tali sufella n yiwen weẓru, ad tcennu:\n« εlay! εlay! εlay!\nAd waliγ tamurt n baba d yemma!\nAd waliγ baba d yemma!\nTaklit rran-tt i wexxam!\nWletma-tsen rran-tt i yileγman!\nRut ay yileγman ma ad trum! »\nDγa ileγman-nni msakit ad ttrun, ala yiwen, d aεeẓẓug. Akken, akken, akken armi d yiwen wass, yenna-yasen yiwen deg watmaten-is :\n-Ileγman-inna-nneγ simmal ḍeεεfen. D acu ten-yuγen akka?\n-Wissen acu i sen-tettak εni taklit-nni?\nIhi, nnan-as ad tt-nεass. Ṛğan-tt armi tṛuḥ, tebεen-itt sdeffir, ffren-as. Tṛuḥ γer teγzut anda tkess lmal, slan-as amek i la tcennu. Nnan-as:\n-Ndeεεa-kem s Ṛebbi ar d aγ-d-tiniḍ d acu-kem a lxelq-agi ?\nTeḥka-yasen-d tamacahut si tazwara am wakka i tt-id-nessawel. Yiwen deg-sen ur tt-yumin ara, yenna:\n-Efk-aγ-d ttbut belli d wletma-tneγ ay telliḍ maci d taklit.\nTessawel i uεeqqa yessawalen, yaweḍ-itt-id imir-n. Ddan yid-s sakin armi d tala-nni n tḥerṛiyin, tessared yes-s, tuγal-ed am zik-is. εeqlen-tt akk watmaten-is deg wudem-is, tcuba yemma-tsen, dγa umnen, feṛḥen yakk yes-s. Ddmen kkren-as s teγrit i taklitt-nni armi tettfuḥu, uγalen-d sakin d wletma-tsen s axxam. Mi d-wwḍen, imawlan-nsen, ula anda ad k-gen a lfeṛḥ, gan tameγra n sebεa wussan d sebεa waḍan. Armi iεedda lḥal, zzuγren-d Sstut-nni seg ucebbub-is, nnan-as i wletma-tsen:\n-D acu ara m-yeqqden tasa?\nTenna-yasen: -Sukket-tt-id i sebεa tẓegwa n yiwaγezniwen d sebεa temqebrin ar temmet. Afus-is ad ttεemmiṛev yes-s iγiγden, aḍar-is ad t-geγ d tamezzirt ad ssukkuyeγ yes-s leγbar si tzuliγt, ma d aqerru-s ad t-geγ d inyen.\nDdmen xedmen-as akken i Sstut. Uγalent akk Sstutat ceεfent. Ma d nitni yegra-yasen-d liser, ddren di lehna armi mmuten. Hatan wamek tella tmacahut n uεeqqa yessawalen.\nTamacahut-iw lwad lwad!\nsawleγ-tt-id i warraw n leğwad!\nUccanen ad ten-yeqqed Ṛebbi!\nMa d nekni ad aγ-yeεfu Ṛebbi!\nAd nettc irden n ukufi!\nMa d wid n teylut ur ten-nufi!\nsɣur Ḥamid UBAƔA -timucuha.com\nPrécédentEchorouk TV interroge les citoyens de Kabylie sur le MAK\nSuivantle chef d’oeuvre de Nora, Idurar negh (Nos montagnes)\nConte Berbère: L’histoire de "Avava Inouva"\nConte Kabyle: Les aventures de Vèlâjoudh.


Q=1	C=1	SS=0	LS=0	PS=0	DC=0	LC=0	SD=0	BS=0	G0=56	G1=22	G2=5	DLID=ber_Latn	BODY=Kra n yidlisen imaynuten n Ahcène Mariche - La Dépêche de Kabylie\nAccueil Tamazight Kra n yidlisen imaynuten n Ahcène Mariche\nAd d-ffɣen, deg ussan i d-iteddun, kran n yidlisen imaynuten n Ahène Mariche. Ilul Ahcène Mariche ass n, 21 deg furar 1967, deg Tala n Tulmut, taɣiwant n Tizi Raced, lwilaya n Tizi Uzzu. D aselmad n tfizikt, d amedyaz, d asebgar, d amekfadu deg radyu. Am wakken yesɛa daɣen tadwilt deg Berbère TV. Yesizreg i tikkelt tamezwarut ‘’Sidi Valentin’’ deg Marikan, deg tesdawit n Corvallis deg useggas n 2005. Ɣef wamek i yettaru, yenna-d : ‘’Tiktiwin-iw am uksijen-agi i ttneffiseɣ, ladɣa deg useggas-a n 2020 i yeččuren d ineḍruyen akked yiximmimen. Deg tegniwin am tigi dɣa, i ttfaraseɣ akken ad rnuɣ aẓru-inu i lebni n teɣrem n yidles-nneɣ s tutlayt n uẓar-nneɣ’’. Ifures tagnit n ukman ɣef sebba n uvirus Covid-19 i wakken ad d-yelhu deg ukemmel n yisenfaren-is i yeqqimen akken acḥal-aya, imi ɣef wakken i t-id-yenna ‘’Ixus-iyi lweqt akken ad ten-kemmleɣ.\nTtwaṭṭfeɣ gar uselmed, lxedma deg tilivizyu akked usewjed n ugar n 12 n yisenfaren yerzan tasekla, idles akked wurar apidaguji. Xeddmeɣ ugar n 10 n swayeɛ i wass’’. Gar wayen i d-yessewjed akka tura, ad naf adlis n yinzan n teqbaylit. Ɣef waya, ikemmel yenna-d ’’Selkeɣ adlis-iw n yinzan n teqbaylit ay bdiɣ seg 36 n yiseggasen-aya. Mi akken i lliɣ deg tesnawit. Gemreɣ-d ugar n 7 000 deg tudrin n tmurt n leqbayel. Ttfaraseɣ tagnit deg tfaskiwin akked tmeɣriwin tidelsanin i wakken ad jemɛen ayen iwumi waɛaɣ. Yal mi ara d-yili umeslay gar-i d wayeḍ neɣ d ugraw n yimdanen, ttfaraseɣ tagnit, ttaruɣ yal anzi i d-inesren i walebɛaḍ. Tanemmirt i yal yiwen d yiwet i yi-d-yefkan anzi, mebla ma ttuɣ yemma (iɣsan-is di talwit) i yi-d-yennan ugar n 1 000 d anzi d ttɣawsiwin tidelsanin-nniḍen.\nYal anzi, yekka-d seg yimi ɣer tmeẓẓuɣt ; seg Tizi ar Bgayet, seg Sṭif ar BBA, seg Tubiret ar Bumerdas. Ula deg temdinin-nniḍen. Wigi, d inzan ur nelli ara yakan deg yidlisen imi i d-leqḍeɣ amur ameqqran deg-sen ɣer yimɣaren ur neɣri ara. Dɣa, ad d-greɣ tiɣri i wiyaḍ i wakken ad kemmlen agmar-agi imi ayen i d-jemɛen nekk, yettuneḥsab d tiqit n waman deg lebḥar’’. Ma ɣef usteqsi n tuffɣa n udlis-ines Taqbaylit s yinzan, yerra-aɣ-d ’’Ad d-yeffeɣ deg ussan-agi ɣer tezrigin Richa Elsam s uzwel Taqbaylit n yinzan’’. Ula deg uḥric n temseɛraq, yewweḍ Ahcène Mariche ɣer lebɣi-s imi i d-yesnulfa ugar n 2 000 n temseɛraq. ‘’Wagi d acqirew-iw. Nniɣ i yiman-iw, ilaq ad d-snulfuɣ ugar n 2 000 d timseɛreqt. Ha-t-an ihi, wwḍeɣ s iswi. Ferqeɣ leqdic-agi ɣef 4 n yidlisen, yal yiwen llant deg-s 500 n temseɛraq. Ad d-yeffeɣ udlis amezwaru deg ussan i d-iteddun s uzwel Timsaɛraq n Mass Mariche. Ma d tasuqqilt ɣer tefrensist n yidlisen-a, yexdem-itt Ameziane Lounis.\nAd d-yeffeɣ udlis amezwaru deg taggara n waggur s uzwel Les Devinettes de Mr Mariche. Ula d ammud n yisefra s tmaziɣt i yerǧan azal n 8 n yiseggasen, yewweḍ-d wass-is ad d-yeffeɣ ula d netta. ‘’Tewweḍ-d nuba ula i wammud-iw n yisefra i yettraǧun asizreg azal n 8 n yiseggasen-aya. Dayen, selkeɣ-t, yewjed i usuffeɣ’’, i d-yerna deg wawal-is. Ula d asuqqel ɣer teglizit n wammud n yisefra Tazlagt n tikta i texdem Ghalia Bedrani, ha-tt-an tewjed ɣef wakken i t-iwekked umedyaz. S wakka ara wwḍen 4 n yidlisen n Ahcène Mariche i yettuseqqlen ɣer teglizit. Iger afus-is ula deg uḥric-agi n tmucuha, imi i d-yettheggi tira n waṭas deg-sen. ‘’D timucuha i yi-d-tessawel yemma, tameṭṭut-iw akked tḍeggal-iw. Ad tent-aruɣ s tmaziɣt, syin ad tent-rreɣ ɣer taɛrabt, tafrensist akked teglizit.\nD timucuha s usuneɣ n Samir Brahim. Ad tent-id-sizergeɣ gar-aɣ d kra n wakud’’. Ur yettu ara Ahcène Mariche aḥric n ttrebga imi netta d ababat s warraw-is. Ɣef waya dɣa i d-ihegga aṭas n leqdicat i warrac imecṭaḥ. ‘’Ula seg warraw-iw, jebbdeɣ-d tiktiwin. Ilaq ula d nutni ad asen-dduɣ deg lebɣi seg wayen ḥwaǧen, ama deg unnar n yidles, n tsekla neɣ tpidagujit. Swejdeɣ-d ula d ammud n yinan n yiɣersiwen, uraren s tkarḍiwin…atg. D ttawilat i zemren ad uraren yimawlan akked warraw-nsen, neɣ ɛad ara sqedcen yiselmaden deg uɣerbaz. Am wakka, ḥemmleɣ idles-iw, Taqbaylit. Yerna nekk, ur berruɣ ara i ṭṭbel deg waman mi ara bɣuɣ taɣawsa. Ur ttethennayeɣ ara alamma sɛiɣ-tt gar yifassen-iw.\nLeɛtab, ur t-id-nettader, akken qqaren. Ayen xeddmeɣ akk, dayen beqquɣ, d asirem-iw. Yerna yal taɣawsa, tettak azal i tayeḍ, tettak azal i leqdic. Bɣiɣ ad afent leɛwayed-nneɣ amekkan-nsent deg tmetti, ad yaɣ uẓar-nsent deg wulawen n tsuta i d-iteddun. Ad yili waya, ma yella ṭṭfen deg yidles, tutlayt d wayen icudden ɣur-sen. Ilaq ad d-akin yimdanen s leɛjel, taswiɛt tessewḥac’’. Ma deg uḥric n uselmed, yexdem Mass Mariche adlis n yisefra apidaguji, d amnir i yiselmaden n tefrensist n yal aswir. D adlis anda llan waṭas n yisental yemgaraden. D isefra i d-yefren gar 5 n wammuden-is n tefrensist. Am wakken ad yeg tirmit-a deg tutlayt tamaziɣt akked teglizit. La yettraǧu diɣ asekles n CD slam n tmedyazt-is s teqbaylit ara yernun ɣer din yellan yakan : Taɛezzult-is d Tiderray. Ɣer taggara, yesnemmer kra n win i as-yefkan afus n tallelt, yekfa-tt akka ‘’Tanemmirt i yimeɣriyen n Uɣmis, i Smail Benhamna, Youcef Aouchiche, Farid Rabia, Lounes Amziane, Idir Bellali, Nabil Boudraa et Yousef Saiah’’.\nArticle précédentD tamnaḍt tagrawliwt yenḥafen !\nArticle suivantAdel Kansous installé dans sa nouvelle fonction de PDG de l’ANEP


Q=0	C=0	SS=0	LS=0	PS=0	DC=0	LC=0	SD=0	BS=3	G0=3	G1=3	G2=0	DLID=ber_Latn	BODY= Matthew 12 (Kabyle: New Testament) - České uživatelské rozhraní\n1 Yiwet n tikkelt, deg wass n ssebt yellan d ass n westeɛfu, Sidna Ɛisa izger igran n yirden. Inelmaden-is lluẓen, bdan țekksen-d tigedrin, tețțen-tent.\n2 Ifariziyen mi ten-walan, nnan i Sidna Ɛisa : Acuɣeṛ inelmaden-ik xeddmen ayen iḥeṛmen deg wass n westeɛfu ?\n5 Eɛni ur teɣṛim ara di tektabt n ccariɛa n Musa belli lmuqedmin xeddmen ɣas akken d ass n westeɛfu yerna mačči d leḥṛam fell-asen ?\n8 Axaṭer Mmi-s n bunadem, d nețța i gḥekmen ɣef wass n westeɛfu.\n11 Yerra-yasen : Anwa deg-wen yesɛan yiwet n tixsi kan, ma yella teɣli ɣer tesraft deg wass n westeɛfu ur ț-id-issalay ara ?\n12 Eɛni tixsi teswa akteṛ n wemdan ? Ihi, yeḥlel a nexdem lxiṛ deg wass n westeɛfu !\n15 Mi gesla bɣan a t-nɣen, Sidna Ɛisa iṛuḥ syenna. Aṭas i geddan yid-es, yesseḥlay imuḍan meṛṛa,\n16 iqqaṛ-asen : Ɣuṛ-wat aț-țessufɣem lexbaṛ !\n17 Iwakken ad idṛu wayen yenna nnbi Iceɛya :\n25 Sidna Ɛisa yeẓran ayen i țxemmimen, yenna-yasen : Yal tagelda anda țnaɣen lɣaci wway gar-asen, aț-țuɣal aț-țenger. YYal taddart neɣ yal axxam i deg țnaɣen imezdaɣ wway gar-asen, ur d-yețɣimi ara.\n26 Ma yella Cciṭan issufuɣ Cciṭan, atan yebḍa d yiman-is ! Amek ihi ara d-tdum ddewla-s ?\n28 Meɛna ma yella nekkini s Ṛṛuḥ n Ṛebbi i ssufuɣeɣ leǧnun, ihi tagelda n Ṛebbi ațan tewweḍ-ed armi d ɣuṛ-wen.\n29 Yiwen ur yezmir ad ikcem ɣer wexxam n wergaz iǧehden iwakken a s-iddem ayla-as ma yella ur t-yuriz ara uqbel, meɛna m'ara t-yarez, imiren ad yizmir ad iddem ayen akk yellan deg wexxam-is.\n32 Yal win ara iregmen di Mmi-s n bunadem, a s-ițwasameḥ, ma d win ara iregmen Ṛṛuḥ iqedsen, ur s-ițwasamaḥ ara ama di lweqt-agi, ama di lweqt i d-iteddun.\n38 Dɣa kra n lɛulama n ccariɛa akk-d ifariziyen nnan i Sidna Ɛisa : A Sidi, nebɣa a k-nwali txedmeḍ yiwen n lbeṛhan.\n40 Axaṭer akken yesɛedda nnbi Yunes tlata wussan d tlata wuḍan deg uɛebbuḍ n uḥewtiw ameqqran di lebḥeṛ, akken daɣen ara yesɛeddi Mmi-s n bunadem tlata wussan d tlata wuḍan zdaxel n wakal.\n43 M'ara yețwaqecceɛ uṛuḥani seg yiwen wemdan, ad ițezzi deg imukan yexlan, ad ițqellib anda ara yaf ṛṛaḥa ur yețțaf ara.\n46-47 Mazal Sidna Ɛisa yețmeslay i lɣaci, mi d-yusa yiwen wergaz yenna-yas : Yemma-k d watmaten-ik atnan di beṛṛa, bɣan a k-ẓren.


Q=16	C=0	SS=0	LS=16	PS=0	DC=0	LC=0	SD=0	BS=1	G0=0	G1=0	G2=0	DLID=ber_Latn	BODY=Anfafad bu uqacuc: « Aɛzal aseknakalan » i usejhed n uḥezzeb mgal uzraɛ n waḍḍan - Covid-19 algerie\nAkman : ttwasebḍen yisragen n umahil n tedbal\nLEZZAYER TAMANEƔT – Yeɣtes unabaḍ azzayri, ass n usinas, akken ad yessigel, seg leɛḍil, akk isiklen s ubrid n yigenni neɣ n yilel gar Lezzayer d mennaw n temnaḍin n umaḍal aydeg tezreɛ tkaɣreft n unfafad bu uqacuc yernu yella-d waya d aḥezzeb s ubrid n « uɣḍas aseknakalan » i lmend n usejhed n wakaten n uḥezzeb mgal uzraɛ n waḍḍan-a.\nI lmend n waya, yernu s usnas n lewṣayat n aselway n tegduda, Mass Abdelmadjid Tebboune, aneɣlaf amenzu, Mass Abdelaziz Djerad, iweṣṣa i lmend n usigel n umesni n yimsiklen ɣer neɣ seg semmuset n tmura taɛṛabin seg wass n usinas d asawen, ɣef wakken ay d-yenna yiwen n ulɣu n yimeẓla n uneɣlaf amenzu.\nWi d affugen gar Lezzayer d Tunes Tamaneɣt (Tunes), Lqahira (Maṣer), Dubay (Limaṛat Taɛṛabin Yeddukklen) d Ɛemman (Luṛdun), ɣef wakken ay d-yenna ulɣu-a.\n« Ametwi-a yella-d i usejhed n wakaten n uḥezzeb mgal uzraɛ n unfafad bu uqacuc deg ugelluy aɣelnaw », ɣef wakken ay d-yenna ulɣu-a ay d-yernan dakken asigel-a d « asurfan » yernu smetren-t-id yiduba idawsanen iɣelnawen, am wakken ara d-yili usuɣal n yiɣermanen izzayriyen yessakalen, ussan-a, deg tmura ay terza temsalt ɣef leḥsab n tewtilin ara d-sebḍent tkebbaniyin n umesni agennan.\nDaɣ, ɣef ssebba-a, iweṣṣa Mass Djerad aɣlif n yimahilen inagduden d umesni akken ad yessigel, seg leɛḍil, amesni n yimsiklen s yigenni d yilel gar Lezzayer d Tuṛuft seg ukwas, 19 Meɣres, d asawen.\nAneɣlaf amenzu iweṣṣa akken ad yettwassigel akk umesni agennan seg neɣ ɣer sḍiset n tɣerwaḍin tifriqiyin n temnaḍt n Ssaḥel seg wass n ukwas d asawen, yernu ti d Nwakcuṭ (Muriṭanya), Bamako (Mali), Niamey (Nijir), Dakaṛ (Sinigal), Abidjan (Côte d’Ivoire) d Ouagadougou (Burkina Faso).


Q=11	C=0	SS=0	LS=11	PS=0	DC=0	LC=0	SD=0	BS=2	G0=0	G1=0	G2=0	DLID=ber_Latn	BODY=Asmmaql gh udlis “irZag yimim”\nHome » Amarad » Asmmaql gh udlis “irZag yimim”\nAmara Garhou Mohmed ilul gh usun n tlilit illan gh tqqbilt n idawknsus iDfrn i tghiwant n ighrem, adghar a ittyawssan s tudrt tamazight yutn s izuran gh umzruy, middn n tmazirt ad ar ass n tirra n umgrad a, ar ukan sul ttkusn lmdn sslmdn taskla tamazight s imzgan, saswa tamdyazt ula tullist mk ann d inzatn, gh igwrDan n takatin d ikhwrbicn d igadazn d inna gh ttggan tiwiziw am innrarn d isulfn n tumrtin d tguDiwin…\nGh udlis nns amzwaru « irZag yimim » amara Garhou Med lli ilmdn s imzgan nns taskla tamazirt, zund kullu ayt udrar, yiwi-d gis yat d mrawt n tullist gh isawl f wanawn n isntal izdin d tussna n umazigh.asnflul n mas Garhou dars taDfi n umiyyn tad nn ilddin imghri, acku yura t s yat tgharast ur yunfn i mk lli s nssfld dar id matngh d id lallatngh i tnfusin sawlnin f ufgan d imudar d taghwznin d unamir.\nRad –d awigh yan iZri f yat tullist illan gh ddaw n uzwl « mas n waman », d ur rad inigh is rad nn kullu ggrgh i aylli gis iwats umara .\nIgr n tullist iga yat tZuri gh tZuriwin n wallas atrar iTtfn mnnawt tmitar zund asgzl d tanZzi n imyagn d usiwl f tufrayt d umun n tarmt d uskkir…taZuri n tullist tiwn s aflla d dars yan waddur gh imal n tmazight.\n1-ar agh ittals umara f yan urba ism nns hmmu ar ittili dar mas zayn tamqqrant(mas n mas), tad lli igan tabukaDt tkSud as ad nn iDr gh ifrD n waman illan gh imi n tgmmi ar t tssiwid s yat tghawsa is tlla gh uggwns n waman rad t in tamZ igh ar tn inn ittaggwa tssagh as « mas n waman », kra ikka gh tmzki nns ad ikSud gh ifrD, lligh yukz tighawsiwin yimghur yaghul s udghar gh itturar ur nn yufi mas zayn ula mas n waman.\n2- *gh tsga tanllawt : amara issugga-d gh uDris tamimt n umiyyn n mas zayn(taqqayin), , taghart n ughbalu n tussna ( ur sul llin waman gh ifrD d mas zayn lli immutn) .\n*gh tsga timanit : tarula n hmmu d tkssaD nns gh yat tghawsa ur illin(mas n waman), tagrzawt n umazigh f ufuD n ighbula n tussna nns(ifrD d mas zayn).\n3-timsarin n tullist :-asnuml n tudrt tamazight (ifrD ar isaylal igDad, ijddign, ar itturar, taqqayin mmimnin, taghwrit…)- amara yuts ad isduy anugga n imazighn ad tt awin gh tussna (manzakm a immi zayn..manzakm a mas n waman !).\n4-asku n uDris d tfras nns :\n¨ Anaw n usku :aDris inti s tzwart gh isnuml tudrt n hmmu, iswala as tamukrist lli ilkmn akyuD azmz lli as inna “cc ikhf nnm taDut gh ufud nnm.”, iskr as afssay s taghart n ifrD d lmut n mas zayn.\n¨ Allas: -arusrid ad iDfr umara gh tullist ad nns, iskfs as amsawal lli nssfru s twila tamiwant n tussna gh tmazirt n hmmu.tullist ad yuls tt s tgharast irxan ifawn immaln tazdgi n tmzki.\n¨ Akud n wallas:imyagn gh usmid as yuls, wad lli dar timitar n tnZzi d tfssi nns d umsad n tufrayin…\n¨ Anmallas:isawl umara gh uDris nns s imqqim n “nttan”\n¨ Asnuml:issisfiw sis isyafatn d tufrayin n uwrik“hmmu”, issigzal t issrkhu t gh uswulf “ ifrD ar isaylal igDad”.\n¨ Tutlayt:ttusmrasnt tguriwin rkhanin d talghiwin ttmmsawalnin aZnin i tudrt takuyasst gh ur illi ukras, tiwinas ghzzifnt mnawaynt d wallas.\n5- imassn n tutlayt d tanumi n uDris:\nImassn lli d yiwin tanmila n uDris:-gis tazdayt ingr twinas d talghiwin s usmrs n imqqimn d tzlghatin d tullsa n kra n tguriwin (ifrd, aman, mmimnt….)\nTullist ad isslkm gis umara Garhou Med tawngimt nns s yat twila tanZurit irkhan iskan f wallas iddzn d yumzn gh umun n usntl d tmsirt d wakud, ismrs gis tutlayt irkhan s tgharast n umiyyn s ittrmas ku yan tumayt n tullist.\nMaggu 15, 2010 D. GarhouAmaradNo Comment\nArticle By : D. Garhou\nMaggu 17, 2010 ɣef 5:42 pm\ngh umzwaru ar ssrghudgh i mass M.Garhou talalit n twckint ns irZag yimim, ar as ttinigh ayyuz ayyuz..\ngh tsga tiss snat ar k ssimghurgh a mass Daoud f usmmaql ad xf uDris n umara ngh axatar, iZil umagrad ad, tfkit agh gis kigan d issisfiwn… tssusm iyi bahra tagharast lli s tfsit ifalan n tullist n “mas n waman”…\nnkki mcuckighd dik gh kigan gh aylli tnnit gh umagrad ad…\nmass M.garhou iga yan umara idusn, ar ittara s iZuran n iman ns… tirra yad ar tnt ignnu gnt timlsit i tullist ns, aZtta nsnt gr ifassn n taysi ngh agh d ilul…. tiguriwin ns mmimnt, fssusnt… ar agh ssutulnt … gh tgara ar kccmnt i ulawn… flnt gis taDfi n ussntl ns!!\nayyuz nk a mass daoud, tighri(étude) iZil ad didngh tdrit, tanmirt nk.\nAyyuz i umara ngh axatar mass M.Garhou… s dat\nMaggu 18, 2010 ɣef 3:44 pm\ntanmirt f isisfiwn ad lli agh-d trnit ,ar n ttnuruz ad tawn tskla nnagh s aflla.\nEǧǧ-as tiririt i aziza nafia Semmet tiririt.


Q=0	C=0	SS=0	LS=0	PS=0	DC=0	LC=0	SD=0	BS=1	G0=0	G1=0	G2=0	DLID=ber_Latn	BODY=Asamas, 09 Mayu 2021 11:07\nAsinas, 22 Ctembeṛ 2020 12:06\nAhil aɣelnaw n usedger n waman i tsessit takerrazant lemmer ad d-tili takewt\nAsinas, 11 Fuṛaṛ 2020 13:50\nTIHERT – Ad d-yettwaheyyi wahil aɣelnaw n usedger n waman i tsessit takerrazant deg Yebrir yernu ad yettwasnes lemmer ad d-tili takewt, ɣef wakken ay d-yenna, ass n uynas (letniyen) deg Tihert, uneɣlaf n teɣbula n waman, Arezki Berraki.\nHammam: Aḥettet n wammad n wuggug n Subella deg Temsilt\nAsinas, 03 Dujembeṛ 2019 13:48\nTAMSILT – Iḥettet-d uneɣlaf n teɣbula n waman, Ali Hammam, ass n usamas (lḥedd), seg Sidi Ɛisa (Tamsilt), ɣef wammad uɛjil n wuggug n Subella deg tɣiwant n Magṛa i usejhed n usedger n waman n tissit deg twilayt-a.\nTizi Uzzu: Icar Mass Necib imahilen n usseḍru n wuggug n Sidi Xlifa\nAsinas, 10 Yebrir 2018 12:49\nTIZI UZZU – Icar uneɣlaf n teɣbula n waman, Hocine Necib, ass n letniyen, deg Tizi Uzzu, imahilen n tmeṣkiwt n wuggug n Sidi Xlifa yellan 8 n yikilumitren deg ugmuḍ (ccerq) n temdint n Uẓeffun (Tizi Uzzu).\nUr ttɛeḍḍilen ara ad bdun asseqdec n wedṛun amanan i weḍfar n ummulles n wuggugen\nAsamas, 11 Meɣres 2018 14:53\nBECCAṚ - Yenna-d uneɣlaf n teɣbula n waman, Hocine Necib, ass n ssebt deg Beccaṛ, dakken ur ttɛeḍḍilen ara ad bdun ad sseqdacen adṛun amanan ɣer Tnegga Taɣelnawt n Wuggugen d Yissekkiyen akken ad ttɛassan ammulles n wuggugen deg tmurt.\nIḥettet-d Necib ɣef ussekki arurad n ussefrek n waman seg tɣiwanin ɣer Tdzayrit n Waman\nAynas, 19 Fuṛaṛ 2018 12:23\nBGAYET – Iḥettet-d uneɣlaf n teɣbula n waman, Hocine Necib, ass n lḥedd deg Bgayet, dakken yessefk ad yettwasseɛjel ussekki n ussefrek n waman seg tɣiwanin ɣer teṛmist n Tdzayrit n Waman i usselhu n wefraq n waman d usseṛced yelhan ugar.